text:
οφειλών που γεννώνται μετά την υπεξαίρεση από το καθεστώς κοινής διαμετακόμισης των εμπορευμάτων που αναφέρονται στον κατάλογο του παραρτήματος Ι.
 1.2.
 Προσωρινή απαγόρευση της σύστασης συνολικής εγγύησης
 Ως «διαπιστωθείσα απάτη σε μεγάλη έκταση» κατά την έννοια του άρθρου 54 παράγραφος 7 νοείται η κατάσταση κατά την οποία αποδεικνύεται ότι, παρά την ενδεχόμενη εφαρμογή των άρθρων 50 και 57 και κατά περίπτωση του άρθρου 54 παράγραφος 6, η συνολική εγγύηση που αναφέρεται στο άρθρο 54 παράγραφος 1 δεν διασφαλίζει πλέον την εντός της προβλεπόμενης προθεσμίας πληρωμή των οφειλών που γεννώνται μετά την υπεξαίρεση από το καθεστώς κοινής διαμετακόμισης των εμπορευμάτων που αναφέρονται στον κατάλογο του παραρτήματος Ι, λαμβανομένης υπόψη της έκτασης των εν λόγω υπεξαιρέσεων και των προϋποθέσεων υπό τις οποίες πραγματοποιούνται, ιδίως στο πλαίσιο δραστηριοτήτων οργανωμένου εγκλήματος σε διεθνές επίπεδο.
 2.
 Διαδικασία λήψης της απόφασης για την προσωρινή απαγόρευση της σύστασης συνολικής εγγύησης μειωμένου ποσού ή της σύστασης συνολικής εγγύησης.
 2.1.
 Η απόφαση της μεικτής επιτροπής για προσωρινή απαγόρευση της σύστασης συνολικής εγγύησης μειωμένου ποσού ή της σύστασης συνολικής εγγύησης κατ’ εφαρμογή του άρθρου 54 παράγραφοι 6 ή 7 (καλούμενη εφεξής «η απόφαση»), λαμβάνεται σύμφωνα με την ακόλουθη διαδικασία:
 2.2.
 Η απόφαση μπορεί να ληφθεί μετά από αίτηση ενός ή περισσότερων συμβαλλομένων μερών.
 2.3.
 Όταν υποβάλλεται τέτοια αίτηση, τα συμβαλλόμενα μέρη ενημερώνονται αμοιβαία για τα όσα έχουν διαπιστώσει και εξετάζουν αν πληρούνται οι προϋποθέσεις που ορίζονται στα σημεία 1.1 ή 1.2.
 2.4.
 Αν τα συμβαλλόμενα μέρη κρίνουν ότι πληρούνται οι εν λόγω προϋποθέσεις, υποβάλλεται στη μικτή επιτροπή σχέδιο απόφασης με τη γραπτή διαδικασία που περιγράφεται στο σημείο 2.5.
 2.5.
 Η Γενική Γραμματεία της Επιτροπής απευθύνει στα συμβαλλόμενα μέρη που δεν είναι μέλη της Κοινότητας, σχέδιο απόφασης.
 Η απόφαση εγκρίνεται, αν εντός προθεσμίας τριάντα ημερών από την ημερομηνία αποστολής του σχεδίου απόφασης, η Γενική Γραμματεία της Επιτροπής δεν έχει λάβει καμία έγγραφη αντίρρηση εκ μέρους των συμβαλλομένων μερών. Η Γενική Γραμματεία της Επιτροπής ενημερώνει τα συμβαλλόμενα μέρη για την έγκριση της απόφασης.
 Αν κοινοποιηθούν αντιρρήσεις εντός της προβλεπόμενης προθεσμίας εκ μέρους ενός ή περισσοτέρων συμβαλλομένων μερών στη Γενική Γραμματεία της Επιτροπής, αυτή ενημερώνει σχετικά τα λοιπά συμβαλλόμενα μέρη.
 2.6.
 Κάθε συμβαλλόμενο μέρος διασφαλίζει τη δημοσίευση της απόφασης.
 2.7.
 Η απόφαση ισχύει για περίοδο δώδεκα μηνών. Η μικτή επιτροπή μπορεί, ωστόσο, να αποφασίσει την παράταση της ισχύος της ή την κατάργησή της μετά από επανεξέταση της κατάστασης εκ μέρους των συμβαλλομένων μερών.
 3.
 Μέτρα που επιτρέπουν την άμβλυνση των δημοσιονομικών επιπτώσεων της απαγόρευσης σύστασης συνολικής εγγύησης
 Οι δικαιούχοι άδειας συνολικής εγγύησης δύνανται, κατόπιν σχετικής αίτησής τους, εφόσον η εν λόγω συνολική εγγύηση έχει απαγορευθεί προσωρινά για τα εμπορεύματα που περιλαμβάνονται στον κατάλογο του παραρτήματος Ι, να προβαίνουν στη σύσταση μεμονωμένης εγγύησης, στην οποία εφαρμόζονται οι ακόλουθες ειδικές διατάξεις:
 —
 η μεμονωμένη εγγύηση αποτελεί το αντικείμενο ειδικής πράξης εγγύησης που κάνει μνεία του παρόντος παραρτήματος και καλύπτει μόνον τα εμπορεύματα τα οποία αφορά η εν λόγω απόφαση,
 —
 η εν λόγω μεμονωμένη εγγύηση μπορεί να χρησιμοποιηθεί μόνο στο τελωνείο αναχώρησης που καθορίζεται στην πράξη εγγύησης,
 —
 μπορεί να χρησιμοποιηθεί για την κάλυψη περισσοτέρων


text:
της μιας πράξεων, ταυτόχρονων ή διαδοχικών, εφόσον το σύνολο των ποσών που απαιτούνται για τις σχετικές πράξεις, για τις οποίες δεν έχει λήξει το καθεστώς, δεν υπερβαίνει το ποσό της μεμονωμένης εγγύησης. Στην περίπτωση αυτή, το τελωνείο εγγύησης χορηγεί στον κύριο υπόχρεο έναν αρχικό κωδικό πρόσβασης για την εγγύηση. Για την εν λόγω εγγύηση ο κύριος υπόχρεος δύναται να ορίσει έναν ή περισσότερους κωδικούς πρόσβασης, για χρήση από τον ίδιο ή τους εκπροσώπους του,
 —
 κάθε φορά που το καθεστώς εκκαθαρίζεται για μια πράξη κοινής διαμετακόμισης που καλύπτεται από την εν λόγω μεμονωμένη εγγύηση, το ποσό που αντιστοιχεί στη σχετική πράξη αποδεσμεύεται και μπορεί να χρησιμοποιηθεί εκ νέου για την κάλυψη άλλης πράξης, εντός των ορίων του ποσού της εγγύησης.
 4.
 Παρέκκλιση από την απόφαση προσωρινής απαγόρευσης της σύστασης συνολικής εγγύησης ή συνολικής εγγύησης μειωμένου ποσού.
 4.1.
 Σε κάθε κύριο υπόχρεο μπορεί να επιτραπεί η σύσταση συνολικής εγγύησης μειωμένου ποσού ή συνολικής εγγύησης για την υπαγωγή στο καθεστώς κοινής διαμετακόμισης εμπορευμάτων για τα οποία ισχύει η απόφαση απαγόρευσης αυτών των εγγυήσεων, εφόσον αποδείξει ότι δεν έχει γεννηθεί καμία οφειλή για τα εν λόγω εμπορεύματα στο πλαίσιο των πράξεων κοινής διαμετακόμισης που ανέλαβε κατά τη διάρκεια των δύο τελευταίων ετών πριν από την απόφαση ή, εάν έχουν γεννηθεί οφειλές κατά την εν λόγω περίοδο, εφόσον αποδείξει ότι αυτές εξοφλήθηκαν στο σύνολό τους εντός της προβλεπόμενης προθεσμίας από τον οφειλέτη ή τον τριτεγγυητή.
 Για να μπορεί να προβεί στη σύσταση προσωρινά απαγορευμένης συνολικής εγγύησης, ο κύριος υπόχρεος οφείλει εξάλλου να πληροί τους όρους που παρατίθενται στο άρθρο 54 παράγραφος 2 στοιχείο β).
 4.2.
 Οι διατάξεις των άρθρων 46 έως 51 εφαρμόζονται κατ’ αναλογία στις αιτήσεις και τις άδειες που αφορούν τις παρεκκλίσεις που αναφέρονται στο σημείο 4 παράγραφος 1.
 4.3.
 Όταν οι αρμόδιες αρχές επιτρέπουν παρέκκλιση, θέτουν στη θέση 8 του πιστοποιητικού συνολικής εγγύησης την ακόλουθη ένδειξη:
 —
 ΑΠΕΡΙΟΡΙΣΤΗ ΧΡΗΣΗ — 99209.
 ΠΑΡΑΡΤΗΜΑ V
 ΕΦΕΔΡΙΚΗ ΔΙΑΔΙΚΑΣΙΑ
 ΚΕΦΑΛΑΙΟ I
 Γενικές διατάξεις
 1.
 Το παρόν παράρτημα καθορίζει τις ειδικές λεπτομέρειες που επιτρέπουν την εφαρμογή της εφεδρικής διαδικασίας κατ’ εφαρμογή του άρθρου 22 παράγραφος 1, στις ακόλουθες περιπτώσεις:
 α)
 για τους ταξιδιώτες:
 —
 όταν δεν λειτουργεί το μηχανογραφικό σύστημα των αρμόδιων αρχών·
 β)
 για τους κύριου υπόχρεους, συμπεριλαμβανομένων των εγκεκριμένων αποστολέων:
 —
 όταν δεν λειτουργεί το μηχανογραφικό σύστημα των αρμόδιων αρχών,
 —
 όταν δεν λειτουργεί το μηχανογραφικό σύστημα του κύριου υπόχρεου, ή
 —
 όταν δεν λειτουργεί το δίκτυο επικοινωνίας μεταξύ του κύριου υπόχρεου και των αρμοδίων αρχών.
 2.
 Οι διατάξεις του παρόντος παραρτήματος εφαρμόζονται στην εφεδρική διαδικασία εκτός αντιθέτων διατάξεων που αναφέρονται κατωτέρω.
 3.
 Δηλώσεις διαμετακόμισης
 3.1.
 Η γραπτή δήλωση διαμετακόμισης που χρησιμοποιείται για την εφεδρική διαδικασία πρέπει να είναι αναγνωρίσιμη από όλα τα μέρη που συμμετέχουν στην πράξη διαμετακόμισης, έτσι ώστε να αποφεύγονται προβλήματα στο (στα) τελωνείο(-α) της διαμετακόμισης και στο τελωνείο προορισμού. Για το λόγο αυτό, τα χρησιμοποιούμενα έγγραφα περιορίζονται στα ακόλουθα:
 —
 χρήση του ενιαίου διοικητικού εγγράφου· (ΕΔΕ),
 —
 χρήση του τυπωμένου σε κοινό χαρτί εγγράφου ΕΔΕ από το σύστημα του συναλλασσόμενου, όπως προβλέπεται στο παράρτημα Β6 του προσαρτήματος ΙΙΙ, ή
 —

type: contracts

jurisdiction: EU


text:
το έγγραφο ΕΔΕ μπορεί να αντικατασταθεί από το υπόδειγμα του συνοδευτικού εγγράφου διαμετακόμισης (ΣΕΔ) με σύμφωνη γνώμη των αρμόδιων αρχών εφόσον κρίνουν ότι οι ανάγκες του συναλλασσόμενου είναι δικαιολογημένες.
 3.2.
 Για την εφαρμογή των διατάξεων του σημείου 3.1 3η περίπτωση, το ΣΕΔ καταρτίζεται σύμφωνα με τα παραρτήματα Α1 έως Α3 του προσαρτήματος ΙΙΙ.
 3.3.
 Όταν στις διατάξεις του παρόντος παραρτήματος γίνεται αναφορά στα αντίτυπα της δήλωσης διαμετακόμισης που συνοδεύουν την αποστολή, οι εν λόγω διατάξεις εφαρμόζονται κατ’ αναλογία στο ΣΕΔ.
 ΚΕΦΑΛΑΙΟ II
 Κανόνες εφαρμογής
 4.
 Μη διαθεσιμότητα του μηχανογραφικού συστήματος των αρμοδίων αρχών.
 4.1.
 Κανόνες εφαρμογής, ανεξάρτητα από το χρησιμοποιούμενο έγγραφο:
 —
 η δήλωση συμπληρώνεται και υποβάλλεται στο τελωνείο αναχώρησης σε τρία αντίτυπα του ΕΔΕ, σύμφωνα με το παράρτημα Β6 του προσαρτήματος ΙΙΙ και συντεταγμένη σύμφωνα με τα παραρτήματα Α1 έως Α3 για το ΣΕΔ,
 —
 η δήλωση καταχωρείται από τα τελωνεία με διαφορετικό σύστημα αρίθμησης από εκείνο του μηχανογραφικού συστήματος και ο αριθμός καταχώρησης αναγράφεται στη θέση Γ αυτής,
 —
 η εφεδρική διαδικασία εμφαίνεται στα αντίγραφα της δήλωσης διαμετακόμισης με την σφραγίδα που αναφέρεται στο παράρτημα Β7 του προσαρτήματος ΙΙΙ, στη θέση Α του ΕΔΕ ή στη θέση του αριθμού αναφοράς της πράξης διαμετακόμισης (MRN) ή του γραμμωτού κώδικα για το ΣΕΔ,
 —
 όταν εφαρμόζεται η απλουστευμένη διαδικασία, ο εγκεκριμένος αποστολέας χρησιμοποιεί επικυρωμένα εκ των προτέρων παραστατικά και πληροί όλες τις υποχρεώσεις και τους όρους σχετικά με τις ενδείξεις που πρέπει να αναγράφονται στη δήλωση και τη χρήση της ειδικής σφραγίδας (κεφάλαιο ΙΙΙ, σημεία 27 έως 30), χρησιμοποιώντας τις θέσεις Δ και Γ,
 —
 το παραστατικό θεωρείται από το τελωνείο αναχώρησης όταν εφαρμόζεται η συνήθης διαδικασία, ή από τον εγκεκριμένο αποστολέα όταν εφαρμόζονται οι απλουστευμένες διαδικασίες,
 —
 όταν χρησιμοποιείται το υπόδειγμα του ΣΕΔ, δεν εμφανίζεται στη δήλωση ούτε γραμμωτός κώδικας ούτε ο αριθμός αναφοράς της κίνησης διαμετακόμισης (MRN).
 4.2.
 Εάν ληφθεί η απόφαση εφαρμογής της εφεδρικής διαδικασίας, πρέπει να ακυρώνεται κάθε δήλωση που είχε εισαχθεί στο μηχανογραφικό σύστημα, αλλά δεν έχει ακόμα υποστεί περαιτέρω επεξεργασία λόγω βλάβης του συστήματος. Ο συναλλασσόμενος υποχρεούται να ενημερώνει τις αρμόδιες αρχές κάθε φορά που μια δήλωση υποβάλλεται στο σύστημα αλλά στη συνέχεια εφαρμόζεται η εφεδρική διαδικασία.
 4.3.
 Η αρμόδια αρχή ελέγχει τη χρήση της εφεδρικής διαδικασίας έτσι ώστε να αποφεύγεται κατάχρησή της
 5.
 Μη διαθεσιμότητα του μηχανογραφικού συστήματος των κύριων υπόχρεων ή/και του δικτύου
 Σε περίπτωση που δεν λειτουργεί το μηχανογραφικό σύστημα του κύριου υπόχρεου ή/και το δίκτυο επικοινωνίας μεταξύ των κύριων υπόχρεων και των αρμοδίων αρχών, εφαρμόζεται η ακόλουθη διαδικασία:
 —
 εφαρμόζονται οι διατάξεις του σημείου 4, με εξαίρεση τις διατάξεις τις σχετικές με την απλουστευμένη διαδικασία,
 —
 ο κύριος υπόχρεος θα ενημερώνει τις αρμόδιες αρχές όταν επαναλειτουργήσει το μηχανογραφικό σύστημά του ή/και το δίκτυο.
 6.
 Μη διαθεσιμότητα του μηχανογραφικού συστήματος του εγκεκριμένου αποστολέα ή/και του δικτύου:
 Σε περίπτωση που δεν λειτουργεί το μηχανογραφικό σύστημα του εγκεκριμένου αποστολέα ή/και το δίκτυο, εφαρμόζεται η ακόλουθη διαδικασία:
 —
 εφαρμόζονται οι διατάξεις του σημείου 4,
 —
 ο εγκεκριμένος αποστολέας θα ενημερώνει τις αρμόδιες αρχές όταν επαναλειτουργήσει το μηχανογραφικό σύστημά του ή/και το δίκτυο,
 —
 στην


text:
προκείμενη περίπτωση ή στην περίπτωση δυσλειτουργιών του δικτύου εφόσον ο εγκεκριμένος αποστολέας υποβάλλει ετησίως περισσότερο από το 2 % των δηλώσεών του με εφεδρική διαδικασία, θα πρέπει να αναθεωρηθεί η άδεια προκειμένου να εκτιμηθεί κατά πόσον εξακολουθούν να πληρούνται οι σχετικές προϋποθέσεις.
 7.
 Εισαγωγή δεδομένων από τις εθνικές διοικήσεις
 Στις δύο ανωτέρω περιπτώσεις (5 και 6), οι εθνικές τελωνειακές αρχές δύνανται να επιτρέπουν στους συναλλασσόμενους να υποβάλλουν τη δήλωση διαμετακόμισης σε ένα αντίτυπο (χρησιμοποιώντας το ΕΔΕ ή, κατά περίπτωση, το υπόδειγμα ΣΕΔ) στο τελωνείο αναχώρησης, έτσι ώστε η επεξεργασία τους να πραγματοποιείται μέσω του μηχανογραφικού συστήματος του τελωνείου.
 8.
 Στατιστικές πληροφορίες
 Υποβάλλεται ένα επιπλέον αντίγραφο του αντιτύπου αριθ. 4 των δηλώσεων Τ1 και Τ2 ή του ΣΕΔ προς εφαρμογή του άρθρου 12 της σύμβασης.
 ΚΕΦΑΛΑΙΟ III
 Εφαρμογή του καθεστώτος
 9.
 Η μεταφορά των εμπορευμάτων που έχουν υπαχθεί στο καθεστώς κοινής διαμετακόμισης πραγματοποιείται με τα αντίτυπα αριθ. 4 και 5 του ΕΔΕ ή με το ΣΕΔ που επιστρέφεται από το τελωνείο αναχώρησης στον κύριο υπόχρεο.
 10.
 Τρόπος σύστασης μεμονωμένης εγγύησης από τριτεγγυητή
 Όταν το τελωνείο αναχώρησης είναι διαφορετικό από το τελωνείο εγγύησης, το τελευταίο διατηρεί αντίγραφο της πράξης εγγύησης. Το πρωτότυπο προσκομίζεται από τον κύριο υπόχρεο στο τελωνείο αναχώρησης, όπου και φυλάσσεται. Εφόσον παρίσταται ανάγκη, το εν λόγω τελωνείο μπορεί να ζητήσει τη μετάφραση στη γλώσσα ή σε μία από τις επίσημες γλώσσες της σχετικής χώρας.
 11.
 Μεικτές αποστολές
 Εφόσον οι αποστολές περιέχουν εμπορεύματα που πρέπει να κυκλοφορούν στο πλαίσιο του καθεστώτος Τ1 και εμπορεύματα που πρέπει να κυκλοφορούν στο πλαίσιο του καθεστώτος Τ2, η δήλωση διαμετακόμισης με το σύμβολο Τ συνοδεύεται:
 —
 είτε από συμπληρωματικά έντυπα που φέρουν αντίστοιχα τα σύμβολα “T1bis”, “T2bis” ή “Τ2Fbis”,
 —
 είτε από τους πίνακες φόρτωσης που φέρουν αντίστοιχα τα σύμβολα “Τ1bis”, “Τ2bis” ή “T2Fbis”.
 12.
 Τεκμήριο εφαρμογής του καθεστώτος Τ1
 Σε περίπτωση που δεν τεθεί το σύμβολο “Τ1”, “Τ2” ή “T2F” στο δεξιό τμήμα της θέσης 1 της δήλωσης διαμετακόμισης ή όταν, στην περίπτωση αποστολών που περιέχουν εμπορεύματα τα οποία κυκλοφορούν στο πλαίσιο του καθεστώτος Τ1 και εμπορεύματα που κυκλοφορούν στο πλαίσιο του καθεστώτος Τ2, δεν τηρηθούν οι διατάξεις του ανωτέρω ση- μείου 11, τα εμπορεύματα θεωρείται ότι κυκλοφορούν στο πλαίσιο του καθεστώτος Τ1.
 13.
 Υπογραφή της δήλωσης διαμετακόμισης και δέσμευση του κύριου υπόχρεου
 Η υπογραφή της δήλωσης διαμετακόμισης από τον κύριο υπόχρεο τον καθιστά υπεύθυνο για την τήρηση των διατάξεων του άρθρου 24.
 14.
 Μέτρα διαπίστωσης της ταυτότητας
 Σε περίπτωση εφαρμογής του άρθρου 11 παράγραφος 4 της σύμβασης, το τελωνείο αναχώρησης αναγράφει στη θέση “Δ. Έλεγχος από το τελωνείο αναχώρησης” της δήλωσης διαμετακόμισης, στη μνεία που αφορά τις “Τεθείσες μολυβδοσφραγίδες”, την ακόλουθη ένδειξη:
 —
 Απαλλαγή — 99201.
 15.
 Εγγραφές στη δήλωση διαμετακόμισης και παραλαβή των εμπορευμάτων
 —
 Το τελωνείο αναχώρησης αναγράφει τα αποτελέσματα ελέγχου στα αντίτυπα της δήλωσης διαμετακόμισης.
 —
 Αν τα αποτελέσματα του ελέγχου συμφωνούν με τη δήλωση, το τελωνείο αναχώρησης επιτρέπει την παραλαβή των εμπορευμάτων και καταγράφει την ημερομηνία επί των αντιτύπων της δήλωσης διαμετακόμισης.
 16.
 Τελωνείο διέλευσης
 16.1.
 Ο μεταφορέας υποβάλλει δελτίο διέλευσης σε έντυπο που αντιστοιχεί στο υπόδειγμα του


text:
παραρτήματος Β8 του προσαρτήματος III, σε κάθε τελωνείο διέλευσης, το οποίο φυλάσσει το εν λόγω δελτίο.
 16.2.
 Όταν τα εμπορεύματα μεταφέρονται μέσω τελωνείου διέλευσης άλλου από εκείνο που αναφέρεται στα αντίτυπα αριθ. 4 και 5 της δήλωσης διαμετακόμισης, το εν λόγω τελωνείο διέλευσης:
 —
 αποστέλλει χωρίς καθυστέρηση το δελτίο διέλευσης στο αρχικά καθορισμένο τελωνείο διέλευσης, ή
 —
 ενημερώνει σχετικά με τη διέλευση το τελωνείο αναχώρησης στις περιπτώσεις και σύμφωνα με τη διαδικασία που ορίζεται με κοινή συμφωνία των αρμοδίων αρχών.
 17.
 Προσκόμιση στο τελωνείο προορισμού
 17.1.
 Το τελωνείο προορισμού καταχωρεί τα αντίτυπα αριθ. 4 και 5 της δήλωσης διαμετακόμισης και αναγράφει σ’ αυτά την ημερομηνία άφιξης και τα αποτελέσματα του πραγματοποιηθέντος ελέγχου.
 17.2.
 Η πράξη διαμετακόμισης μπορεί να περατωθεί σε τελωνείο διαφορετικό από αυτό που προβλέπεται στη δήλωση διαμετακόμισης. Το εν λόγω τελωνείο καθίσταται τότε τελωνείο προορισμού.
 Εάν το νέο τελωνείο προορισμού ανήκει σε διαφορετικό συμβαλλόμενο μέρος από εκείνο στο οποίο υπάγεται το αρχικά καθορισμένο τελωνείο, το νέο τελωνείο προορισμού πρέπει να αναγράφει στη θέση “Ι. Έλεγχος από το τελωνείο προορισμού” του αντιτύπου αριθ. 5 της δήλωσης διαμετακόμισης, εκτός από τις απαιτούμενες από το τελωνείο προορισμού συνήθεις ενδείξεις, την ακόλουθη ένδειξη:
 —
 Διαφορές: εμπορεύματα προσκομισθέντα στο τελωνείο ......(ονομασία και χώρα) — 99203.
 17.3.
 Στην περίπτωση που αναφέρεται στο σημείο 17.2 δεύτερο εδάφιο, αν η δήλωση διαμετακόμισης φέρει την ακόλουθη μνεία, το νέο τελωνείο προορισμού υποχρεούται να διατηρεί τα εμπορεύματα υπό τον έλεγχό του και δεν μπορεί να επιτρέπει τη διάθεσή τους σε προορισμό άλλο από το συμβαλλόμενο μέρος στο οποίο υπάγεται το τελωνείο αναχώρησης χωρίς τη ρητή άδεια αυτού:
 —
 Έξοδος από .................... που υπόκειται σε περιορισμούς η σε επιβαρύνσεις με τον κανονισμό ή την οδηγία/την απόφαση αριθ. ... — 99204.
 17.4.
 Η ονομασία του συμβαλλομένου μέρους της παρούσας σύμβασης και ο αριθμός της σχετικής νομικής πράξης πρέπει να αναγράφονται στη φράση του σημείου 17.3, στη γλώσσα της δήλωσης.
 18.
 Απόδειξη παραλαβής
 Η απόδειξη παραλαβής μπορεί να καταρτίζεται στο πίσω μέρος του αντιτύπου αριθ. 5 της δήλωσης διαμετακόμισης επί ενός ΕΔΕ, στον προβλεπόμενο χώρο
 19.
 Επιστροφή του αντιτύπου αριθ. 5
 Οι αρμόδιες αρχές της χώρας προορισμού επιστρέφουν το αντίτυπο αριθ. 5 της δήλωσης διαμετακόμισης στις αρμόδιες αρχές της χώρας αναχώρησης, χωρίς καθυστέρηση και το πολύ εντός οκτώ ημερών από την περάτωση της πράξης. Εφόσον χρησιμοποιείται το ΣΕΔ, αποστέλλεται αντίγραφο του ΣΕΔ υπό τους ίδιους όρους όπως και το αντίτυπο αριθ. 5.
 20.
 Ενημέρωση του κύριου υπόχρεου και εναλλακτικές αποδείξεις για τη λήξη του καθεστώτος
 Σε περίπτωση μη επιστροφής του αντιτύπου αριθ. 5 της δήλωσης διαμετακόμισης στις αρμόδιες αρχές της χώρας αναχώρησης εντός προθεσμίας ενός μηνός από την ημερομηνία λήξης της προθεσμίας για την προσκόμιση των εμπορευμάτων στο τελωνείο προορισμού, οι εν λόγω αρχές ενημερώνουν σχετικά τον κύριο υπόχρεο και τον καλούν να υποβάλει την απόδειξη για τη λήξη του καθεστώτος.
 21.
 Διαδικασία έρευνας
 21.1.
 Εάν, δύο μήνες μετά την ημερομηνία λήξης της προθεσμίας για την προσκόμιση των εμπορευμάτων στο τελωνείο προορισμού, οι αρμόδιες αρχές της χώρας αναχώρησης δεν διαθέτουν απόδειξη της λήξης του καθεστώτος, κινούν αμέσως τη διαδικασία έρευνας ώστε


text:
να συγκεντρώσουν τις αναγκαίες πληροφορίες για την εκκαθάριση του καθεστώτος ή, εφόσον τούτο δεν είναι δυνατόν, να:
 —
 καθορίσουν τους όρους γένεσης της οφειλής,
 —
 προσδιορίσουν τον οφειλέτη,
 —
 προσδιορίσουν τις αρμόδιες για την είσπραξη αρχές.
 21.2.
 Η διαδικασία αυτή εφαρμόζεται αμέσως, αν οι αρμόδιες αρχές έχουν πληροφορηθεί σε προγενέστερο στάδιο ή αν έχουν υποψίες ότι δεν έληξε το καθεστώς.
 21.3.
 Η διαδικασία έρευνας εφαρμόζεται επίσης όταν διαπιστώνεται εκ των υστέρων ότι έχει παραποιηθεί η απόδειξη της λήξης του καθεστώτος και ότι η εφαρμογή της εν λόγω διαδικασίας είναι αναγκαία για την επίτευξη των στόχων του ση μείου 21.1.
 22.
 Εγγύηση — Ποσό αναφοράς
 22.1.
 Για την εφαρμογή του πρώτου εδαφίου του άρθρου 52 του παρόντος προσαρτήματος, ο κύριος υπόχρεος προβαίνει, για κάθε πράξη διαμετακόμισης, σε υπολογισμό του ποσού της οφειλής που ενδέχεται να γεννηθεί και βεβαιώνεται ότι τα αναληφθέντα ποσά, λαμβανομένων υπόψη των πράξεων για τις οποίες δεν έχει λήξει το καθεστώς, δεν υπερβαίνουν το ποσό αναφοράς.
 22.2.
 Όταν το ποσό αναφοράς αποδεικνύεται ανεπαρκές για την κάλυψη των πράξεων κοινής διαμετακόμισης, ο κύριος υπόχρεος υποχρεούται να ενημερώνει σχετικά το τελωνείο εγγύησης.
 23.
 Πιστοποιητικά συνολικής εγγύησης ή απαλλαγής από την υποχρέωση σύστασης εγγύησης
 Βάσει της άδειας, σύμφωνα με το άρθρο 44 παράγραφος 1 στοιχείο α):
 Το πιστοποιητικό συνολικής εγγύησης ή απαλλαγής από την υποχρέωση σύστασης εγγύησης, το οποίο εκδίδεται από τις αρμόδιες αρχές, πρέπει να προσκομίζεται στο τελωνείο αναχώρησης. Η δήλωση διαμετακόμισης πρέπει να αναφέρει τα στοιχεία του πιστοποιητικού.
 24.
 Ειδικοί πίνακες φόρτωσης
 24.1.
 Οι αρμόδιες αρχές μπορούν να επιτρέπουν στον κύριο υπόχρεο, που πληροί τους γενικούς όρους που αναφέρονται στο άρθρο 45, να χρησιμοποιεί ως πίνακες φόρτωσης πίνακες που δεν πληρούν όλους τους όρους του προσαρτήματος ΙΙΙ.
 Η χρήση τέτοιων πινάκων μπορεί να επιτραπεί μόνον εφόσον:
 —
 εκδίδονται από επιχειρήσεις των οποίων οι λογιστικές εγγραφές βασίζονται σε ολοκληρωμένο σύστημα ηλεκτρονικής ή αυτόματης επεξεργασίας δεδομένων,
 —
 έχουν σχεδιαστεί και συμπληρωθεί με τέτοιον τρόπο ώστε να μπορούν να χρησιμοποιούνται εύκολα από τις αρμόδιες αρχές,
 —
 αναφέρουν, για κάθε είδος, τα στοιχεία που απαιτούνται βάσει του παραρτήματος Β5 του προσαρτήματος ΙΙΙ.
 24.2.
 Μπορεί να επιτραπεί, επίσης, να χρησιμοποιηθούν ως πίνακες φόρτωσης, σύμφωνα με το σημείο 24.1, περιγραφικοί πίνακες που καταρτίζονται για λόγους διεκπεραίωσης των διατυπώσεων αποστολής/εξαγωγής, έστω και αν οι εν λόγω πίνακες εκδίδονται από επιχειρήσεις, των οποίων οι καταχωρήσεις δεν βασίζονται σε ολοκληρωμένο σύστημα ηλεκτρονικής ή αυτόματης επεξεργασίας δεδομένων.
 24.3.
 Στις επιχειρήσεις, των οποίων οι λογιστικές καταχωρήσεις πραγματοποιούνται με ολοκληρωμένο σύστημα ηλεκτρονικής ή αυτόματης επεξεργασίας δεδομένων και στις οποίες έχει ήδη επιτραπεί, σύμφωνα με τα σημεία 24.1 και 24.2, να χρησιμοποιούν πίνακες ειδικού τύπου, είναι δυνατόν να παρέχεται άδεια χρήσης και των συγκεκριμένων πινάκων για τις πράξεις κοινής διαμετακόμισης που αφορούν ένα μόνον είδος εμπορευμάτων, στο βαθμό που η διευκόλυνση αυτή καθίσταται απαραίτητη λαμβανομένων υπόψη των προγραμμάτων πληροφορικής των εν λόγω επιχειρήσεων.
 25.
 Χρησιμοποίηση ειδικών μολυβδοσφραγίδων
 Ο κύριος υπόχρεος αναγράφει στη θέση “Δ. Έλεγχος από το τελωνείο αναχώρησης” της δήλωσης διαμετακόμισης, στο κεφάλαιο “Τεθείσες μολυβδοσφραγίδες”, το είδος, τον αριθμό και τα σημεία των μολυβδοσφραγίδων που έχουν τεθεί.
 26.
 Απαλλαγή από την


text:
υποχρέωση τήρησης υποχρεωτικής διαδρομής
 Ο δικαιούχος της απαλλαγής αυτής αναγράφει στη θέση 44 της δήλωσης διαμετακόμισης μια από τις ακόλουθες μνείες:
 —
 Απαλλαγή από την υποχρέωση τήρησης υποχρεωτικής διαδρομής — 99205.
 27.
 Εγκεκριμένος αποστολέας — Εκ των προτέρων θεώρηση και διατυπώσεις κατά την αναχώρηση
 27.1
 Για την εφαρμογή των σημείων 4 και 6, στην άδεια αναφέρεται ότι στη θέση “Γ. Τελωνείο αναχώρησης” των εντύπων της δήλωσης διαμετακόμισης:
 —
 τίθεται εκ των προτέρων η σφραγίδα του τελωνείου αναχώρησης και η υπογραφή υπαλλήλου του εν λόγω τελωνείου, ή
 —
 σφραγίζεται από τον εγκεκριμένο αποστολέα με την ειδική μεταλλική σφραγίδα που είναι αποδεκτή από τις αρμόδιες αρχές και ανταποκρίνεται στο υπόδειγμα που αναφέρεται στο παράρτημα Β9 του προσαρτήματος ΙΙΙ. Το αποτύπωμα της εν λόγω σφραγίδας μπορεί να είναι εκ των προτέρων τυπωμένο στα έντυπα, εφόσον η εν λόγω εκτύπωση έχει ανατεθεί σε εγκεκριμένο για το σκοπό αυτό τυπογραφείο.
 Ο εγκεκριμένος αποστολέας υποχρεούται να συμπληρώνει τη θέση αυτή, αναγράφοντας σ’ αυτή την ημερομηνία αποστολής των εμπορευμάτων, και να αριθμεί τη δήλωση διαμετακόμισης σύμφωνα με τους κανόνες που προβλέπονται στην άδεια για το σκοπό αυτό.
 27.2.
 Οι αρμόδιες αρχές δύνανται να προβλέπουν τη χρήση εντύπων που φέρουν διακριτικό σήμα για να ξεχωρίζουν.
 28.
 Εγκεκριμένος αποστολέας — Μέτρα φύλαξης της σφραγίδας
 28.1.
 Ο εγκεκριμένος αποστολέας υποχρεούται να λαμβάνει όλα τα αναγκαία μέτρα για τη διασφάλιση της φύλαξης των ειδικών σφραγίδων και των εντύπων που φέρουν τη σφραγίδα του τελωνείου αναχώρησης ή το αποτύπωμα ειδικής σφραγίδας.
 Ενημερώνει τις αρμόδιες αρχές σχετικά με τα μέτρα ασφαλείας που ελήφθησαν βάσει του προηγούμενου εδαφίου.
 28.2.
 Σε περίπτωση καταχρηστικής χρήσης από οποιονδήποτε των εντύπων στα οποία έχει τεθεί εκ των προτέρων το αποτύπωμα της σφραγίδας του τελωνείου αναχώρησης ή της ειδικής σφραγίδας, ο εγκεκριμένος αποστολέας είναι υπεύθυνος, με την επιφύλαξη της άσκησης ποινικής δίωξης, για την πληρωμή των δασμών και άλλων επιβαρύνσεων που έχουν καταστεί απαιτητές σε μια συγκεκριμένη χώρα και αφορούν εμπορεύματα που μεταφέρθηκαν συνοδευόμενα από τα εν λόγω έντυπα, εκτός εάν αποδείξει στις αρμόδιες αρχές που του χορήγησαν την άδεια ότι έλαβε τα αναγκαία μέτρα που αναφέρονται στο σημείο 28.1.
 29.
 Εγκεκριμένος αποστολέας — Υποχρεωτικές ενδείξεις στη δήλωση διαμετακόμισης
 29.1
 Το αργότερο κατά την στιγμή της αποστολής των εμπορευμάτων, ο εγκεκριμένος αποστολέας συμπληρώνει τη δήλωση διαμετακόμισης αναφέροντας, ενδεχομένως, στη θέση 44 την υποχρεωτική διαδρομή που καθορίζεται στο άρθρο 26 παράγραφος 2 και στη θέση “Δ. Έλεγχος από το τελωνείο αναχώρησης” την προθεσμία που ορίζεται σύμφωνα με το άρθρο 29, εντός της οποίας τα εμπορεύματα πρέπει να προσκομιστούν στο τελωνείο προορισμού, τα ληφθέντα μέτρα διαπίστωσης της ταυτότητας, καθώς και την ακόλουθη ένδειξη:
 —
 Εγκεκριμένος αποστολέας — 99206.
 29.2.
 Όταν οι αρμόδιες αρχές της χώρας αναχώρησης προβαίνουν σε έλεγχο κατά την αναχώρηση αποστολής, θέτουν τη θεώρησή τους στη θέση “Δ. Έλεγχος από το τελωνείο αναχώρησης” της δήλωσης διαμετακόμισης.
 29.3.
 Μετά την αποστολή, το αντίτυπο αριθ. 1 της δήλωσης διαμετακόμισης αποστέλλεται χωρίς καθυστέρηση στο τελωνείο αναχώρησης. Οι αρμόδιες αρχές δύνανται να προβλέπουν στην άδεια ότι το αντίτυπο αριθ. 1 αποστέλλεται στις αρμόδιες αρχές της χώρας αναχώρησης μόλις καταρτιστεί η δήλωση διαμετακόμισης. Τα


text:
λοιπά αντίτυπα συνοδεύουν τα εμπορεύματα, σύμφωνα με τους όρους που προβλέπονται στο σημείο 9 του παρόντος παραρτήματος.
 30.
 Εγκεκριμένος αποστολέας — Απαλλαγή από την υποχρέωση υπογραφής
 30.1.
 Μπορεί να επιτραπεί στον εγκεκριμένο αποστολέα να μην υπογράφει τις δηλώσεις διαμετακόμισης που φέρουν την ειδική σφραγίδα που προβλέπεται στο παράρτημα Β9 του προσαρτήματος ΙΙΙ και οι οποίες έχουν εκδοθεί με ολοκληρωμένο σύστημα ηλεκτρονικής ή αυτόματης επεξεργασίας δεδομένων. Η άδεια αυτή μπορεί να παρέχεται υπό τον όρο ότι ο εγκεκριμένος αποστολέας έχει προηγουμένως υποβάλει στις αρμόδιες αρχές γραπτή δήλωση με την οποία αναγνωρίζει ότι είναι ο κύριος υπόχρεος όλων των πράξεων κοινής διαμετακόμισης που διενεργούνται με δηλώσεις διαμετακόμισης που φέρουν το αποτύπωμα της ειδικής σφραγίδας.
 30.2.
 Οι δηλώσεις διαμετακόμισης που έχουν συνταχθεί σύμφωνα με τις διατάξεις του σημείου 30.1 απαιτείται να φέρουν στη θέση που προορίζεται για την υπογραφή του κύριου υπόχρεου, την ακόλουθη ένδειξη:
 —
 Δεν απαιτείται υπογραφή — 99207.
 31.
 Εγκεκριμένος παραλήπτης — Υποχρεώσεις
 31.1.
 Για τα εμπορεύματα που φθάνουν στις εγκαταστάσεις του ή στους χώρους που καθορίζονται στην άδεια, ο εγκεκριμένος παραλήπτης υποχρεούται να αποστέλλει στο τελωνείο προορισμού, χωρίς καθυστέρηση, το ΣΕΔ ή τα αντίτυπα αριθ. 4 και 5 της δήλωσης διαμετακόμισης, τα οποία έχουν συνοδεύσει τα εμπορεύματα, αναγράφοντας την ημερομηνία άφιξης, την κατάσταση των μολυβδοσφραγίδων που έχουν ενδεχομένως τεθεί, καθώς και κάθε παρατυπία.
 31.2.
 Το τελωνείο προορισμού αναγράφει τα στοιχεία που προβλέπονται στο σημείο 17 κατωτέρω στα αντίτυπα αριθ. 4 και 5 της δήλωσης διαμετακόμισης.
 32.
 Προσωρινή απαγόρευση της σύστασης συνολικής εγγύησης μειωμένου ποσού ή της σύστασης συνολικής εγγύησης
 32.1.
 Για τις πράξεις διαμετακόμισης που αφορούν εμπορεύματα που αναφέρονται σε απόφαση απαγόρευσης της σύστασης συνολικής εγγύησης, οι λεπτομερείς κανόνες εφαρμογής του άρθρου 54 παράγραφος 7, οι οποίοι περιλαμβάνονται στο παράρτημα ΙV του παρόντος προσαρτήματος, συμπληρώνονται με τις ακόλουθες διατάξεις:
 —
 Επί των αντιτύπων της δήλωσης διαμετακόμισης τίθεται διαγωνίως, με κόκκινα κεφαλαία γράμματα και με ελάχιστες διαστάσεις 100 × 10 mm, η ακόλουθη ένδειξη:
 —
 ΑΠΑΓΟΡΕΥΕΤΑΙ Η ΣΥΣΤΑΣΗ ΣΥΝΟΛΙΚΗΣ ΕΓΓΥΗΣΗΣ — 99208.
 —
 Κατά παρέκκλιση του ανωτέρω σημείου 19, το αντίτυπο αριθ. 5 της δήλωσης διαμετακόμισης που φέρει την εν λόγω ένδειξη πρέπει να επιστρέφεται από το τελωνείο προορισμού, το αργότερο την πρώτη εργάσιμη ημέρα μετά την προσκόμιση των εμπορευμάτων και των απαιτούμενων αντιτύπων της δήλωσης στο τελωνείο προορισμού. Όταν τα εμπορεύματα προσκομίζονται σε εγκεκριμένο παραλήπτη κατά την έννοια του άρθρου 64, ο εν λόγω παραλήπτης υποχρεούται να διαβιβάζει το αντίτυπο αριθ. 5 στο τελωνείο προορισμού στο οποίο υπάγεται, το αργότερο την πρώτη εργάσιμη ημέρα μετά την παραλαβή των εν λόγω εμπορευμάτων.
 32.2
 Μέτρα που επιτρέπουν την άμβλυνση των δημοσιονομικών επιπτώσεων της απαγόρευσης σύστασης συνολικής εγγύησης
 Οι δικαιούχοι άδειας συνολικής εγγύησης δύνανται κατόπιν σχετικής αίτησής τους και εφόσον η εν λόγω συνολική εγγύηση απαγορεύθηκε προσωρινά για τα εμπορεύματα που αναφέρονται στον κατάλογο του παραρτήματος Ι, να προβαίνουν στη σύσταση μεμονωμένης εγγύησης, στην οποία εφαρμόζονται οι ακόλουθες ειδικές διατάξεις:
 —
 η εν λόγω μεμονωμένη εγγύηση μπορεί να χρησιμοποιηθεί στο πλαίσιο της εφεδρικής διαδικασίας, μόνο στο τελωνείο αναχώρησης που προσδιορίζεται στην πράξη εγγύησης.
 33.
 Έντυπα ΕΔΕ — Διατυπώσεις που διεκπεραιώνονται μέσω δημοσίων


text:
ή ιδιωτικών συστημάτων πληροφορικής
 33.1.
 Όταν οι διατυπώσεις διεκπεραιώνονται μέσω δημόσιων ή ιδιωτικών συστημάτων πληροφορικής, οι αρμόδιες αρχές επιτρέπουν σε όσους το ζητήσουν να αντικαθιστούν τη χειρόγραφη υπογραφή τους με άλλη τεχνική ταυτοποίησης, η οποία μπορεί ενδεχομένως να βασίζεται στη χρησιμοποίηση κωδικών και η οποία έχει τις ίδιες νομικές συνέπειες με την χειρόγραφη υπογραφή. Η διευκόλυνση αυτή παρέχεται μόνο όταν πληρούνται οι τεχνικές και διοικητικές προϋποθέσεις που έχουν καθοριστεί από τις αρμόδιες αρχές.
 33.2.
 Όταν για τη διεκπεραίωση των διατυπώσεων χρησιμοποιούνται δημόσια ή ιδιωτικά συστήματα πληροφορικής που διεκπεραιώνουν επίσης την έκδοση των δηλώσεων, οι αρμόδιες αρχές μπορούν να προβλέπουν την απευθείας, από τα εν λόγω συστήματα, θεώρηση των δηλώσεων που εκδίδονται με τη μέθοδο αυτή, αντί να τίθεται με το χέρι ή με μηχανικό μέσο η σφραγίδα του τελωνείου και η υπογραφή του αρμόδιου υπάλληλου.
 »
 (1) Όταν εφαρμόζονται οι διατάξεις του τίτλου ΙΙ κεφάλαιο VII, ο κωδικός των ευαίσθητων εμπορευμάτων που αναφέρεται στη στήλη 4 πρέπει να χρησιμοποιείται παράλληλα με τον κωδικό ΕΣ που αναφέρεται στη στήλη 1 όταν αυτός δεν επιτρέπει τον σαφή καθορισμό των ευαίσθητων εμπορευμάτων που αναφέρονται στη στήλη 2.
 ΠΑΡΑΡΤΗΜΑ ΙΙΙ
 «ΠΡΟΣΑΡΤΗΜΑ ΙΙ
 ΚΟΙΝΟΤΙΚΟΣ ΧΑΡΑΚΤΗΡΑΣ ΤΩΝ ΕΜΠΟΡΕΥΜΑΤΩΝ ΚΑΙ ΔΙΑΤΑΞΕΙΣ ΓΙΑ ΤΟ ΕΥΡΩ
 Άρθρο 1
 Το παρόν προσάρτημα καθορίζει τις λεπτομέρειες εφαρμογής της σύμβασης και του προσαρτήματος Ι σχετικά με τον κοινοτικό χαρακτήρα των εμπορευμάτων και τη χρήση του ευρώ.
 ΤΙΤΛΟΣ Ι
 ΚΟΙΝΟΤΙΚΟΣ ΧΑΡΑΚΤΗΡΑΣ ΤΩΝ ΕΜΠΟΡΕΥΜΑΤΩΝ
 ΚΕΦΑΛΑΙΟ Ι
 Πεδίο εφαρμογής
 Άρθρο 2
 1. Η απόδειξη του κοινοτικού χαρακτήρα είναι δυνατό να παρασχεθεί σύμφωνα με τον παρόντα τίτλο, μόνον όταν τα εμπορεύματα τα οποία αφορά μεταφέρονται απευθείας από ένα συμβαλλόμενο μέρος σε άλλο.
 Θεωρούνται ως μεταφερόμενα απευθείας από ένα συμβαλλόμενο μέρος σε άλλο:
 α)
 τα εμπορεύματα που μεταφέρονται χωρίς να διέρχονται μέσω του εδάφους τρίτης χώρας·
 β)
 τα εμπορεύματα που μεταφέρονται μέσω του εδάφους μιας ή περισσότερων τρίτων χωρών, εφόσον η διέλευση μέσω των εν λόγω χωρών πραγματοποιείται βάσει ενιαίου τίτλου μεταφοράς, που έχει εκδοθεί σε συμβαλλόμενο μέρος.
 2. Ο παρών τίτλος δεν εφαρμόζεται για εμπορεύματα:
 α)
 τα οποία προορίζονται για εξαγωγή εκτός των συμβαλλομένων μερών· ή
 β)
 που μεταφέρονται στο πλαίσιο του καθεστώτος διεθνούς μεταφοράς εμπορευμάτων βάσει δελτίων TIR, εκτός εάν:
 —
 τα εμπορεύματα που πρέπει να εκφορτωθούν στο έδαφος συμβαλλόμενου μέρους μεταφέρονται μαζί με εμπορεύματα που θα εκφορτωθούν σε τρίτη χώρα, ή
 —
 τα εμπορεύματα μεταφέρονται από το έδαφος ενός συμβαλλόμενου μέρους σε άλλο, μέσω τρίτης χώρας.
 3. Ο παρών τίτλος εφαρμόζεται, στις ταχυδρομικές αποστολές (στις οποίες περιλαμβάνονται τα ταχυδρομικά δέματα), που αποστέλλονται από ταχυδρομείο ενός συμβαλλόμενου μέρους σε ταχυδρομείο άλλου συμβαλλόμενου μέρους.
 ΚΕΦΑΛΑΙΟ ΙΙ
 Απόδειξη του κοινοτικού χαρακτήρα
 Άρθρο 3
 Αρμόδια υπηρεσία
 Κατά την έννοια του παρόντος κεφαλαίου, ως “αρμόδια υπηρεσία” νοούνται οι αρχές που είναι αρμόδιες για τη πιστοποίηση του κοινοτικού χαρακτήρα των εμπορευμάτων.
 Άρθρο 4
 Γενικές διατάξεις
 1. Η απόδειξη του κοινοτικού χαρακτήρα των εμπορευμάτων που δεν κυκλοφορούν στο πλαίσιο του καθεστώτος Τ2 μπορεί να παρασχεθεί με ένα από τα έγγραφα που προβλέπονται στο παρόν κεφάλαιο.
 2. Όταν πληρούνται οι προϋποθέσεις για την έκδοσή του, το έγγραφο που χρησιμοποιείται για την απόδειξη


text:
του κοινοτικού χαρακτήρα των εμπορευμάτων είναι δυνατό να εκδίδεται εκ των υστέρων. Στην περίπτωση αυτή, φέρει με κόκκινα γράμματα την ακόλουθη ένδειξη:
 —
 Εκδοθέν εκ των υστέρων — 99210.
 Τμήμα 1
 Παραστατικό T2L
 Άρθρο 5
 Ορισμός
 1. Ο κοινοτικός χαρακτήρας των εμπορευμάτων αποδεικνύεται, υπό τις προϋποθέσεις που ακολουθούν, με την προσκόμιση παραστατικού T2L.
 2. Ως παραστατικό T2L νοείται κάθε έγγραφο που φέρει το σύμβολο “T2L” ή το σύμβολο “T2LF”.
 Άρθρο 6
 Χρησιμοποιούμενο έντυπο
 1. Το παραστατικό T2L συντάσσεται σε έντυπο που είναι σύμφωνο με ένα από τα υποδείγματα που περιλαμβάνονται στη σύμβαση ΕΔΕ.
 2. Το εν λόγω έντυπο μπορεί να συνοδεύεται, εφόσον παρίσταται ανάγκη, από ένα ή περισσότερα συμπληρωματικά έντυπα σύμφωνα με τα υποδείγματα, τα οποία περιλαμβάνονται στη σύμβαση ΕΔΕ και αποτελούν αναπόσπαστο μέρος του παραστατικού T2L.
 3. Αντί των συμπληρωματικών εντύπων, μπορούν να χρησιμοποιούνται οι πίνακες φόρτωσης που έχουν καταρτιστεί σύμφωνα με το υπόδειγμα που περιλαμβάνεται στο προσάρτημα ΙΙΙ ως περιγραφικό μέρος του παραστατικού T2L, του οποίου αποτελούν αναπόσπαστο μέρος.
 4. Τα έντυπα που αναφέρονται στις παραγράφους 1 έως 3 συμπληρώνονται σύμφωνα με το προσάρτημα ΙΙΙ. Εκτυπώνονται και συμπληρώνονται σε μία από τις επίσημες γλώσσες των συμβαλλομένων μερών, η οποία είναι αποδεκτή από τις αρμόδιες αρχές.
 Άρθρο 7
 Ειδικοί πίνακες φόρτωσης
 1. Οι αρμόδιες αρχές κάθε χώρας δύνανται να επιτρέπουν σε κάθε πρόσωπο που πληροί τους όρους του άρθρου 45 του προσαρτήματος Ι να χρησιμοποιεί ως πίνακες φόρτωσης πίνακες που δεν πληρούν όλες τις προϋποθέσεις του προσαρτήματος ΙΙΙ.
 2. Η χρησιμοποίηση τέτοιων πινάκων μπορεί να επιτραπεί μόνον εφόσον:
 α)
 εκδίδονται από επιχειρήσεις των οποίων οι λογιστικές εγγραφές βασίζονται σε ολοκληρωμένο σύστημα ηλεκτρονικής ή αυτόματης επεξεργασίας δεδομένων·
 β)
 έχουν σχεδιαστεί και συμπληρώνονται με τέτοιον τρόπο ώστε να μπορούν να χρησιμοποιούνται εύκολα από τις αρμόδιες αρχές·
 γ)
 αναφέρουν για κάθε είδος τα στοιχεία που απαιτούνται βάσει του παραρτήματος Β5 του προσαρτήματος ΙΙΙ.
 3. Μπορεί να επιτραπεί, επίσης, η χρησιμοποίηση ως πινάκων φόρτωσης, σύμφωνα με την παράγραφο 1, περιγραφικών πινάκων που καταρτίζονται για λόγους διεκπεραίωσης των διατυπώσεων αποστολής/εξαγωγής, ακόμα και αν οι εν λόγω πίνακες εκδίδονται από επιχειρήσεις, των οποίων οι καταχωρήσεις δεν βασίζονται σε ολοκληρωμένο σύστημα ηλεκτρονικής ή αυτόματης επεξεργασίας δεδομένων.
 Άρθρο 8
 Σύνταξη του παραστατικού T2L
 1. Με την επιφύλαξη των διατάξεων του άρθρου 19, το παραστατικό T2L συντάσσεται σε ένα μόνο πρωτότυπο αντίτυπο.
 2. Το παραστατικό T2L και, κατά περίπτωση, το ή τα χρησιμοποιούμενα συμπληρωματικά έντυπα ή ο πίνακας ή οι πίνακες φόρτωσης που χρησιμοποιούνται, θεωρούνται, μετά από αίτηση του ενδιαφερομένου, από την αρμόδια υπηρεσία. Η θεώρηση πρέπει να περιλαμβάνει τις ακόλουθες ενδείξεις, που αναγράφονται, στο μέτρο του δυνατού, στο θέση “Γ. Τελωνείο αναχώρησης” των εν λόγω παραστατικών:
 α)
 για το παραστατικό T2L, την ονομασία και τη σφραγίδα του αρμόδιου τελωνείου, την υπογραφή υπαλλήλου του εν λόγω τελωνείου την ημερομηνία θεώρησης και είτε αριθμό πρωτοκόλλου είτε αριθμό της διασάφησης αποστολής ή εξαγωγής, εάν απαιτείται·
 β)
 για το συμπληρωματικό έντυπο ή τον πίνακα φόρτωσης, τον αριθμό που εμφαίνεται στο παραστατικό T2L. Ο αριθμός αυτός πρέπει να αναγράφεται είτε με σφραγίδα που φέρει την ονομασία του αρμόδιου τελωνείου είτε με το


text:
χέρι. Στην τελευταία περίπτωση, ο αριθμός πρέπει να συνοδεύεται από την επίσημη σφραγίδα του εν λόγω τελωνείου.
 Τα παραστατικά αυτά επιστρέφονται στον ενδιαφερόμενο, μόλις ολοκληρωθούν οι διατυπώσεις σχετικά με την αποστολή των εμπορευμάτων στη χώρα προορισμού.
 Τμήμα 2
 Εμπορικα εγγραφα
 Άρθρο 9
 Τιμολόγιο και έγγραφο μεταφοράς
 1. Ο κοινοτικός χαρακτήρας των εμπορευμάτων αποδεικνύεται, υπό τις προϋποθέσεις που ακολουθούν, με την προσκόμιση του τιμολογίου ή του εγγράφου μεταφοράς, που αφορά τα εν λόγω εμπορεύματα.
 2. Στο τιμολόγιο ή το έγγραφο μεταφοράς που αναφέρεται στην παράγραφο 1 πρέπει να αναγράφονται τουλάχιστον το όνομα και η πλήρης διεύθυνση του αποστολέα/εξαγωγέα ή του ενδιαφερομένου, αν αυτός δεν είναι ο αποστολέας/εξαγωγέας, ο αριθμός, το είδος, τα σήματα και οι αριθμοί των δεμάτων, η περιγραφή των εμπορευμάτων, καθώς και η μικτή μάζα σε χιλιόγραμμα και, ανάλογα με την περίπτωση, οι αριθμοί των εμπορευματοκιβωτίων.
 Ο ενδιαφερόμενος πρέπει να αναγράφει στο εν λόγω παραστατικό κατά τρόπο εμφανή το σύμβολο “T2L” ή “T2LF”, συνοδευόμενο από την χειρόγραφη υπογραφή του.
 3. Όταν οι διατυπώσεις διεκπεραιώνονται μέσω δημόσιων ή ιδιωτικών συστημάτων πληροφορικής, οι αρμόδιες αρχές επιτρέπουν στους ενδιαφερόμενους που υποβάλλουν σχετική αίτηση να αντικαταστήσουν τη χειρόγραφη υπογραφή που προβλέπεται στην παράγραφο 2, από άλλη τεχνική ταυτοποίησης, η οποία βασίζεται ενδεχομένως στη χρησιμοποίηση κωδικών και έχει τις ίδιες νομικές συνέπειες με τη χειρόγραφη υπογραφή.
 Η διευκόλυνση αυτή παρέχεται μόνο όταν πληρούνται οι τεχνικές και διοικητικές προϋποθέσεις που έχουν καθοριστεί από τις αρμόδιες αρχές.
 4. Το τιμολόγιο ή το έγγραφο μεταφοράς δεόντως συμπληρωμένο και υπογεγραμμένο από τον ενδιαφερόμενο θεωρείται, μετά από αίτησή του, από το αρμόδιο τελωνείο. Η θεώρηση αυτή πρέπει να περιλαμβάνει την ονομασία και τη σφραγίδα του αρμόδιου τελωνείου την υπογραφή υπαλλήλου του εν λόγω τελωνείου, την ημερομηνία θεώρησης και είτε τον αριθμό καταχώρησης είτε τον αριθμό της διασάφησης αποστολής ή εξαγωγής, εφόσον απαιτείται.
 5. Οι διατάξεις του παρόντος άρθρου εφαρμόζονται εφόσον το τιμολόγιο ή το έγγραφο μεταφοράς αναφέρονται αποκλειστικά σε κοινοτικά εμπορεύματα.
 6. Για την εφαρμογή της παρούσας σύμβασης, το τιμολόγιο ή το έγγραφο μεταφοράς που ανταποκρίνεται στους όρους και τις διατυπώσεις που αναφέρονται στις παραγράφους 2 έως 5 επέχουν θέση παραστατικού T2L.
 7. Για την εφαρμογή του άρθρου 9 παράγραφος 4 της σύμβασης, το τελωνείο χώρας ΕΖΕΣ στο έδαφος της οποίας εισέρχονται τα εμπορεύματα συνοδευόμενα από τιμολόγιο ή έγγραφο μεταφοράς που επέχει θέση παραστατικού T2L, μπορεί να επισυνάπτει επικυρωμένο αντίγραφο ή επικυρωμένο φωτοαντίγραφο του εν λόγω τιμολογίου ή εγγράφου μεταφοράς στο παραστατικό Τ2 ή T2L, το οποίο εκδίδει για τα εν λόγω εμπορεύματα.
 Άρθρο 10
 Δηλωτικό ναυτιλιακής εταιρείας
 1. Ο κοινοτικός χαρακτήρας των εμπορευμάτων αποδεικνύεται, υπό τις προϋποθέσεις που ακολουθούν, με την προσκόμιση του δηλωτικού ναυτιλιακής εταιρείας που αφορά τα εν λόγω εμπορεύματα.
 2. Το δηλωτικό πρέπει να περιλαμβάνει τουλάχιστον τα ακόλουθα στοιχεία:
 α)
 την επωνυμία και την πλήρη διεύθυνση της ναυτιλιακής εταιρείας·
 β)
 την ταυτότητα του σκάφους·
 γ)
 τον τόπο και την ημερομηνία φόρτωσης των εμπορευμάτων·
 δ)
 τον τόπο εκφόρτωσης των εμπορευμάτων.
 Το δηλωτικό περιλαμβάνει εξάλλου, για κάθε αποστολή:
 α)
 τα στοιχεία αναφοράς της θαλάσσιας φορτωτικής ή άλλου εμπορικού εγγράφου·
 β)
 τον αριθμό, το είδος, τα σήματα και


text:
τους αριθμούς αναφοράς των δεμάτων·
 γ)
 την περιγραφή των εμπορευμάτων σύμφωνα με τη συνήθη εμπορική ονομασία τους που περιλαμβάνει όλες τις αναγκαίες μνείες για την εξακρίβωση της ταυτότητάς τους·
 δ)
 τη μικτή μάζα σε χιλιόγραμμα·
 ε)
 ενδεχομένως, τους αριθμούς αναγνώρισης των εμπορευματοκιβωτίων·
 στ)
 τις ακόλουθες ενδείξεις που αφορούν τον χαρακτήρα των εμπορευμάτων:
 —
 το σύμβολο “C” (ισοδύναμο του “T2L”) ή το σύμβολο “F” (ισοδύναμο του “T2LF”) για τα εμπορεύματα των οποίων μπορεί να δικαιολογηθεί ο κοινοτικός χαρακτήρας,
 —
 το σύμβολο “N” για τα λοιπά εμπορεύματα.
 3. Το δηλωτικό δεόντως συμπληρωμένο και υπογεγραμμένο από τη ναυτιλιακή εταιρεία θεωρείται, μετά από αίτησή της, από τις αρμόδιες αρχές. Η θεώρηση αυτή περιλαμβάνει την ονομασία και τη σφραγίδα της αρμόδιας υπηρεσίας, την υπογραφή υπαλλήλου του εν λόγω τελωνείου και την ημερομηνία θεώρησης.
 Άρθρο 11
 Ενιαίο δηλωτικό
 Όταν εφαρμόζεται η απλουστευμένη διαδικασία κοινής διαμετακόμισης που προβλέπεται στο άρθρο 112 του προσαρτήματος Ι, η απόδειξη του κοινοτικού χαρακτήρα των εμπορευμάτων παρέχεται με την αναγραφή του συμβόλου “C” (ισοδυνάμου του “T2L”) ή του συμβόλου “F” (ισοδυνάμου του “T2LF”) στο δηλωτικό, απέναντι από τα σχετικά είδη.
 Τμήμα 3
 Άλλες αποδείξεις κατάλληλες για ορισμένες πράξεις
 Άρθρο 12
 Μεταφορές βάσει δελτίου TIR ή δελτίου ΑΤΑ
 1. Όταν, τα εμπορεύματα μεταφέρονται συνοδευόμενα από δελτίο TIR, σε μία από τις περιπτώσεις που αναφέρονται στο άρθρο 2 παράγραφος 2 στοιχείο β), ή από δελτίο ΑΤΑ, ο διασαφιστής μπορεί, προκειμένου να δικαιολογήσει τον κοινοτικό χαρακτήρα των εμπορευμάτων και με την επιφύλαξη των διατάξεων του άρθρου 2, να αναγράφει, κατά τρόπο εμφανή, στη θέση που προορίζεται για την περιγραφή των εμπορευμάτων το σύμβολο “T2L” ή το σύμβολο “T2LF” συνοδευόμενο από την υπογραφή του, σε όλα τα σχετικά φύλλα του χρησιμοποιούμενου δελτίου, πριν από την προσκόμιση του δελτίου για θεώρηση από το τελωνείο αναχώρησης. Το σύμβολο “T2L” ή το σύμβολο “T2LF” πρέπει να επικυρώνεται, σε όλα τα φύλλα στα οποία έχει τεθεί, με τη σφραγίδα του τελωνείου αναχώρησης συνοδευόμενη από την υπογραφή του αρμοδίου υπαλλήλου.
 2. Σε περίπτωση που το δελτίο TIR ή το δελτίο ΑΤΑ περιλαμβάνει ταυτόχρονα κοινοτικά και μη κοινοτικά εμπορεύματα, οι δύο αυτές κατηγορίες εμπορευμάτων πρέπει να αναφέρονται χωριστά και το σύμβολο “T2L” ή το σύμβολο “T2LF” πρέπει να αναγράφεται έτσι ώστε να αφορά σαφώς μόνον τα κοινοτικά εμπορεύματα. Εμπορεύματα που συνοδεύουν τους ταξιδιώτες ή περιέχονται στις αποσκευές τους
 Άρθρο 13
 Όταν πρέπει να αποδειχθεί ο κοινοτικός χαρακτήρας των εμπορευμάτων που συνοδεύουν τους ταξιδιώτες ή που περιέχονται στις αποσκευές τους, τα εμπορεύματα αυτά θεωρούνται, εφόσον δεν προορίζονται για εμπορικούς σκοπούς, ως κοινοτικά:
 α)
 εφόσον δηλώνονται ως κοινοτικά εμπορεύματα χωρίς να υπάρχει καμία αμφιβολία για την ειλικρίνεια της δήλωσης αυτής·
 β)
 στις λοιπές περιπτώσεις, σύμφωνα με τις διατάξεις που αναφέρονται στο παρόν κεφάλαιο.
 Τμήμα 4
 Απόδειξη του κοινοτικού χαρακτήρα των εμπορευμάτων από εγκεκριμένο αποστολέα
 Άρθρο 14
 Εγκεκριμένος αποστολέας
 1. Οι αρμόδιες αρχές κάθε χώρας δύνανται να επιτρέπουν σε κάθε πρόσωπο, καλούμενο εφεξής “εγκεκριμένος αποστολέας”, που πληροί τους όρους που προβλέπονται στο άρθρο 45 του προσαρτήματος Ι και προτίθεται να πιστοποιεί τον κοινοτικό χαρακτήρα των εμπορευμάτων μέσω ενός παραστατικού T2L, σύμφωνα με το άρθρο 6,


text:
ή μέσω ενός από τα έγγραφα που αναφέρονται στα άρθρα 9 έως 11 αποκαλούμενα εφεξής “εμπορικά έγγραφα”, να κάνει χρήση των συγκεκριμένων εγγράφων χωρίς να είναι υποχρεωμένο να τα προσκομίζει προς θεώρηση στην αρμόδια υπηρεσία.
 2. Οι διατάξεις των άρθρων 46 έως 51 του προσαρτήματος Ι εφαρμόζονται κατ’ αναλογία στην άδεια που αναφέρεται στην παράγραφο 1.
 Άρθρο 15
 Περιεχόμενο της άδειας
 Στην άδεια καθορίζονται ιδίως:
 α)
 το τελωνείο που είναι αρμόδιο για την εκ των προτέρων θεώρηση, κατά την έννοια του άρθρου 16 παράγραφος 1 στοιχείο α), των εντύπων που χρησιμοποιούνται για την έκδοση των σχετικών εγγράφων·
 β)
 οι όροι υπό τους οποίους ο εγκεκριμένος αποστολέας οφείλει να αιτιολογεί τη χρησιμοποίηση των εν λόγω εντύπων·
 γ)
 οι απαγορευμένες κατηγορίες ή διακινήσεις εμπορευμάτων·
 δ)
 η προθεσμία και οι όροι υπό τους οποίους ο εγκεκριμένος αποστολέας ενημερώνει την αρμόδια υπηρεσία προκειμένου να του επιτραπεί να διενεργήσει, ενδεχομένως, έλεγχο πριν από την αναχώρηση των εμπορευμάτων.
 Άρθρο 16
 Εκ των προτέρων θεώρηση και διατυπώσεις κατά την αναχώρηση
 1. Η άδεια ορίζει ότι στην πρόσθια όψη των εμπορικών εγγράφων ή στη θέση “Γ. Τελωνείο αναχώρησης” στην πρόσθια όψη των εντύπων που χρησιμοποιούνται για την έκδοση του παραστατικού Τ 2L και, όταν παρίσταται ανάγκη, του ή των συμπληρωματικών εντύπων:
 α)
 να φέρει εκ των προτέρων το αποτύπωμα της σφραγίδας του τελωνείου που αναφέρεται στο άρθρο 15 παράγραφος 1 στοιχείο α) και την υπογραφή του υπαλλήλου του εν λόγω τελωνείου· ή
 β)
 να έχει σφραγιστεί από τον εγκεκριμένο αποστολέα με την ειδική μεταλλική σφραγίδα που είναι αποδεκτή από τις αρμόδιες αρχές και ανταποκρίνεται στο υπόδειγμα που περιλαμβάνεται στο παράρτημα Β9 του προσαρτήματος ΙΙΙ. Το αποτύπωμα της εν λόγω σφραγίδας μπορεί να έχει τυπωθεί εκ των προτέρων στα έντυπα εφόσον η εκτύπωση έχει ανατεθεί σε εγκεκριμένο για το σκοπό αυτό τυπογραφείο.
 2. Ο εγκεκριμένος αποστολέας υποχρεούται να λαμβάνει όλα τα αναγκαία μέτρα για την ασφαλή φύλαξη των ειδικών σφραγίδων και των εντύπων που φέρουν τη σφραγίδα του τελωνείου αναχώρησης ή το αποτύπωμα ειδικής σφραγίδας.
 Ενημερώνει τις αρμόδιες αρχές σχετικά με τα μέτρα ασφαλείας που ελήφθησαν βάσει του προηγούμενου εδαφίου.
 3. Σε περίπτωση καταχρηστικής χρησιμοποίησης από οποιονδήποτε των εντύπων στα οποία έχει τεθεί εκ των προτέρων η σφραγίδα του τελωνείου αναχώρησης ή το αποτύπωμα ειδικής σφραγίδας, ο εγκεκριμένος αποστολέας είναι υπεύθυνος, με την επιφύλαξη της άσκησης ποινικής δίωξης, για την πληρωμή των δασμών και άλλων επιβαρύνσεων που έχουν καταστεί απαιτητές σε μια συγκεκριμένη χώρα και αφορούν εμπορεύματα που μεταφέρθηκαν συνοδευόμενα από τα εν λόγω έντυπα, εκτός και αν αποδείξει στις αρμόδιες αρχές που του χορήγησαν την άδεια ότι έχει λάβει τα μέτρα που αναφέρονται στην παράγραφο 2.
 4. Το αργότερο τη στιγμή της αποστολής των εμπορευμάτων, ο εγκεκριμένος αποστολέας υποχρεούται να συμπληρώσει και να υπογράψει το έντυπο. Οφείλει εξάλλου να αναγράφει στη θέση “Δ. Έλεγχος από το τελωνείο αναχώρησης” του παραστατικού T2L ή σε εμφανές σημείο του χρησιμοποιούμενου εμπορικού εγγράφου, την ονομασία της αρμόδιας υπηρεσίας, την ημερομηνία έκδοσης του εγγράφου, καθώς και την ακόλουθη ένδειξη:
 —
 Εγκεκριμένος αποστολέας — 99206.
 Άρθρο 17
 Απαλλαγή από την υποχρέωση υπογραφής
 1. Είναι


text:
δυνατό να δοθεί άδεια στον εγκεκριμένο αποστολέα να μην υπογράφει τα χρησιμοποιούμενα παραστατικά T2L ή τα εμπορικά έγγραφα, τα οποία φέρουν το αποτύπωμα της ειδικής σφραγίδας, που προβλέπεται στο παράρτημα Β9 του προσαρτήματος ΙΙΙ και έχουν εκδοθεί μέσω ολοκληρωμένου συστήματος ηλεκτρονικής ή αυτόματης επεξεργασίας δεδομένων. Η άδεια αυτή μπορεί να παρέχεται εφόσον ο εγκεκριμένος αποστολέας έχει υποβάλει εκ των προτέρων στις αρχές αυτές γραπτή δέσμευση, με την οποία αναλαμβάνει την ευθύνη για τις νομικές συνέπειες που απορρέουν από την έκδοση όλων των εμπορικών εγγράφων ή των παραστατικών T2L, τα οποία φέρουν την ειδική σφραγίδα.
 2. Τα παραστατικά T2L ή τα εμπορικά έγγραφα που έχουν εκδοθεί σύμφωνα με τις διατάξεις της παραγράφου 1 πρέπει να φέρουν, αντί της υπογραφής του εγκεκριμένου αποστολέα, την ακόλουθη ένδειξη:
 —
 Δεν απαιτείται υπογραφή — 99207.
 Άρθρο 18
 Διαβίβαση του δηλωτικού της ναυτιλιακής εταιρείας με ηλεκτρονικό σύστημα ανταλλαγής δεδομένων
 1. Οι αρμόδιες αρχές κάθε χώρας δύνανται να επιτρέπουν στις ναυτιλιακές εταιρείες να εκδίδουν το δηλωτικό που χρησιμοποιείται για την απόδειξη του κοινοτικού χαρακτήρα των εμπορευμάτων το αργότερο την επομένη της αναχώρησης του σκάφους και, οπωσδήποτε, πριν από την άφιξη του σκάφους στο λιμένα προορισμού.
 2. Η άδεια που αναφέρεται στην παράγραφο 1 χορηγείται μόνο σε διεθνείς ναυτιλιακές εταιρείες οι οποίες:
 α)
 πληρούν τους όρους του άρθρου 45 του προσαρτήματος Ι· κατά παρέκκλιση, ωστόσο, του άρθρου 45 παράγραφος 1 στοιχείο α) οι ναυτιλιακές εταιρείες είναι δυνατό να μην είναι εγκατεστημένες σε συμβαλλόμενο μέρος, αν διαθέτουν σ’ αυτό περιφερειακό γραφείο, και
 β)
 χρησιμοποιούν ηλεκτρονικά συστήματα ανταλλαγής δεδομένων για τη διαβίβαση των πληροφοριών μεταξύ των λιμένων αναχώρησης και προορισμού στα εδάφη των συμβαλλομένων μερών, και
 γ)
 εκτελούν σημαντικό αριθμό δρομολογίων μεταξύ των χωρών στο πλαίσιο αναγνωρισμένων διαδρομών.
 3. Αμέσως μετά την παραλαβή της αίτησης, οι αρμόδιες αρχές της χώρας στην οποία είναι εγκατεστημένη η ναυτιλιακή εταιρεία, κοινοποιούν την εν λόγω αίτηση στις λοιπές χώρες, στο έδαφος των οποίων ευρίσκονται οι προβλεπόμενοι λιμένες αναχώρησης και προορισμού.
 Εφόσον δεν προβληθούν αντιρρήσεις εντός εξήντα ημερών από την ημερομηνία της κοινοποίησης, οι αρμόδιες αρχές εγκρίνουν την εφαρμογή της απλουστευμένης διαδικασίας που περιγράφεται στην παράγραφο 4.
 Η σχετική άδεια ισχύει στις ενδιαφερόμενες χώρες και εφαρμόζεται μόνο στις πράξεις διαμετακόμισης μεταξύ των λιμένων που αναφέρονται στην εν λόγω άδεια.
 4. Η απλουστευμένη διαδικασία εφαρμόζεται ως εξής:
 α)
 το δηλωτικό στο λιμένα αναχώρησης διαβιβάζεται με ηλεκτρονικό σύστημα ανταλλαγής δεδομένων στο λιμένα προορισμού·
 β)
 η ναυτιλιακή εταιρεία αναγράφει στο δηλωτικό τις μνείες που αναφέρονται στην παράγραφο 2 του άρθρου 10·
 γ)
 αντίτυπο του δηλωτικού που έχει διαβιβαστεί με ηλεκτρονικό σύστημα ανταλλαγής δεδομένων υποβάλλεται στις αρμόδιες αρχές του λιμένα αναχώρησης, κατόπιν σχετικής αιτήσεως, το αργότερο την πρώτη εργάσιμη ημέρα μετά την αναχώρηση του σκάφους και οπωσδήποτε πριν από την άφιξη του σκάφους στο λιμένα προορισμού·
 δ)
 αντίτυπο του δηλωτικού που έχει διαβιβαστεί με ηλεκτρονικό σύστημα ανταλλαγής δεδομένων υποβάλλεται στις αρμόδιες αρχές του λιμένα προορισμού·
 ε)
 οι αρμόδιες αρχές του λιμένα αναχώρησης διεξάγουν, μέσω συστήματος λογιστικού ελέγχου, ελέγχους βασιζόμενους σε ανάλυση κινδύνων·
 στ)
 οι αρμόδιες αρχές του λιμένα προορισμού διεξάγουν, μέσω συστήματος λογιστικού ελέγχου, ελέγχους βασιζόμενους σε ανάλυση κινδύνων


text:
και, εφόσον κρίνεται αναγκαίο, διαβιβάζουν προς επαλήθευση λεπτομερή στοιχεία των δηλωτικών στις αρμόδιες αρχές του λιμένα αναχώρησης.
 5. Με την επιφύλαξη των διατάξεων του τίτλου IV του προσαρτήματος Ι:
 —
 η ναυτιλιακή εταιρεία κοινοποιεί στις αρμόδιες αρχές κάθε παράβαση ή παρατυπία,
 —
 οι αρμόδιες αρχές του λιμένα προορισμού κοινοποιούν, το ταχύτερο δυνατό, στις αρμόδιες αρχές του λιμένα αναχώρησης και στην αρχή έκδοσης της άδειας κάθε παράβαση ή παρατυπία.
 Άρθρο 19
 Υποχρέωση έκδοσης αντιγράφου
 Ο εγκεκριμένος αποστολέας υποχρεούται να εκδίδει αντίγραφο κάθε παραστατικού T2L ή κάθε εμπορικού εγγράφου το οποίο εκδίδεται βάσει του παρόντος τμήματος. Οι αρμόδιες αρχές καθορίζουν τους τρόπους σύμφωνα με τους οποίους το εν λόγω αντίγραφο προσκομίζεται για λόγους ελέγχου και φυλάσσεται τουλάχιστον επί δύο έτη.
 Άρθρο 20
 Έλεγχος του εγκεκριμένου αποστολέα
 Οι αρμόδιες αρχές δύνανται να διενεργούν κάθε έλεγχο των εγκεκριμένων αποστολέων τον οποίο κρίνουν σκόπιμο. Οι εγκεκριμένοι αποστολείς οφείλουν να παρέχουν για τον σκοπό αυτό τη συνδρομή τους, καθώς και τις αναγκαίες πληροφορίες.
 ΚΕΦΑΛΑΙΟ ΙΙΙ
 Αμοιβαία συνδρομή
 Άρθρο 21
 Οι αρμόδιες αρχές των χωρών παρέχουν αμοιβαία συνδρομή για τον έλεγχο της γνησιότητας και της ακρίβειας των εγγράφων, καθώς και της κανονικότητας των χρησιμοποιούμενων μεθόδων, σύμφωνα με τις διατάξεις του παρόντος κεφαλαίου, για την απόδειξη του κοινοτικού χαρακτήρα των εμπορευμάτων.
 ΤΙΤΛΟΣ ΙΙ
 ΔΙΑΤΑΞΕΙΣ ΣΧΕΤΙΚΕΣ ΜΕ ΤΟ ΕΥΡΩ
 Άρθρο 22
 1. Η αντιστοιχία αξίας σε εθνικά νομίσματα των ποσών σε ευρώ που αναφέρονται στην παρούσα σύμβαση υπολογίζεται με βάση τη συναλλαγματική ισοτιμία που ισχύει την πρώτη εργάσιμη ημέρα του Οκτωβρίου με έναρξη εφαρμογής την 1η Ιανουαρίου του επόμενου έτους.
 Αν για ένα συγκεκριμένο εθνικό νόμισμα δεν υπάρχει τέτοια ισοτιμία, εφαρμόζεται για το νόμισμα αυτό η ισοτιμία της πρώτης ημέρας για την οποία δημοσιεύθηκε ισοτιμία μετά την πρώτη εργάσιμη ημέρα του Οκτωβρίου. Αν μετά την πρώτη εργάσιμη ημέρα του Οκτωβρίου δεν δημοσιεύθηκε ισοτιμία, εφαρμοστέα ισοτιμία είναι εκείνη της τελευταίας ημέρας πριν από την ημερομηνία αυτή, για την οποία είχε δημοσιευθεί ισοτιμία.
 2. Η ισοτιμία του ευρώ που πρέπει να λαμβάνεται υπόψη για την εφαρμογή της παραγράφου 1, είναι εκείνη που ισχύει κατά την ημερομηνία καταχώρησης της δήλωσης κοινής διαμετακόμισης που καλύπτεται από τον ή τους τίτλους μεμονωμένης εγγύησης, σύμφωνα με το άρθρο 18 παράγραφος 5 του προσαρτήματος Ι.»
 ΠΑΡΑΡΤΗΜΑ IV
 «ΠΡΟΣAΡΤΗΜΑ ΙΙΙ
 ΔΗΛΩΣΕΙΣ ΔΙΑΜΕΤΑΚΟΜΙΣΗΣ, ΣΥΝΟΔΕΥΤΙΚΑ ΕΓΓΡΑΦΑ ΔΙΑΜΕΤΑΚΟΜΙΣΗΣ ΚΑΙ ΛΟΙΠΑ ΕΓΓΡΑΦΑ
 Άρθρο 1
 Στο παρόν προσάρτημα παρατίθενται οι διατάξεις, τα έντυπα και τα υποδείγματα που είναι αναγκαία για τη σύνταξη των δηλώσεων, του συνοδευτικού εγγράφου διαμετακόμισης και των λοιπών εγγράφων που χρησιμοποιούνται στο πλαίσιο του καθεστώτος κοινής διαμετακόμισης σύμφωνα με τα προσαρτήματα Ι και ΙΙ.
 ΤΙΤΛΟΣ Ι
 ΔΗΛΩΣΗ ΔΙΑΜΕΤΑΚΟΜΙΣΗΣ ΚΑΙ ΕΝΤΥΠΑ ΠΟΥ ΑΠΑΙΤΟΥΝΤΑΙ ΓΙΑ ΤΗΝ ΗΛΕΚΤΡΟΝΙΚΗ ΔΙΑΒΙΒΑΣΗ ΔΕΔΟΜΕΝΩΝ
 Άρθρο 2
 Δήλωση διαμετακόμισης
 Η δήλωση διαμετακόμισης που αναφέρεται στο άρθρο 21 παράγραφος 1 του προσαρτήματος Ι είναι σύμφωνη με τη δομή και τις ενδείξεις που αναφέρονται στο παράρτημα Α1 και περιλαμβάνει τους κωδικούς που αναφέρονται στο παράρτημα Α2.
 Άρθρο 3
 Συνοδευτικό έγγραφο διαμετακόμισης
 Το συνοδευτικό έγγραφο διαμετακόμισης είναι σύμφωνο με το υπόδειγμα και τις ενδείξεις του παραρτήματος Α3. Συντάσσεται και χρησιμοποιείται σύμφωνα με τις επεξηγηματικές σημειώσεις του παραρτήματος Α4.
 Άρθρο 4


text:
Κατάλογος ειδών
 Ο κατάλογος ειδών είναι σύμφωνος με το υπόδειγμα και τις ενδείξεις του παραρτήματος Α5. Καταρτίζεται και χρησιμοποιείται σύμφωνα με τις επεξηγηματικές σημειώσεις του παραρτήματος Α6.
 ΤΙΤΛΟΣ ΙΙ
 ΧΡΗΣΙΜΟΠΟΙΟΥΜΕΝΑ ΕΝΤΥΠΑ ΓΙΑ
 —
 ΤΗ ΣΥΝΤΑΞΗ ΤΟΥ ΕΓΓΡΑΦΟΥ ΠΟΥ ΠΙΣΤΟΠΟΙΕΙ ΤΟΝ ΚΟΙΝΟΤΙΚΟ ΧΑΡΑΚΤΗΡΑ ΤΩΝ ΕΜΠΟΡΕΥΜΑΤΩΝ
 —
 ΤΗ ΔΗΛΩΣΗ ΔΙΑΜΕΤΑΚΟΜΙΣΗΣ ΓΙΑ ΤΑΞΙΔΙΩΤΕΣ
 —
 ΤΗΝ ΕΝΑΛΛΑΚΤΙΚΗ ΔΙΑΔΙΚΑΣΙΑ
 Άρθρο 5
 1. Τα έντυπα στα οποία συμπληρώνεται το έγγραφο που πιστοποιεί τον κοινοτικό χαρακτήρα των εμπορευμάτων ανταποκρίνονται στα υποδείγματα που περιλαμβάνονται στα προσαρτήματα 1 έως 4 του παραρτήματος Ι της σύμβασης ΕΔΕ.
 2. Το έντυπο στο οποίο συντάσσεται η δήλωση διαμετακόμισης για ταξιδιώτες ή η δήλωση διαμετακόμισης στο πλαίσιο της εφαρμογής της εφεδρικής διαδικασίας ανταποκρίνεται στο υπόδειγμα που περιλαμβάνεται στο προσάρτημα 1 του παραρτήματος Ι της σύμβασης ΕΔΕ.
 3. Οι ενδείξεις που περιλαμβάνονται στα εν λόγω έντυπα πρέπει να εμφανίζονται με τη μέθοδο της αυτόματης αντιγραφής:
 α)
 στην περίπτωση των προσαρτημάτων 1 και 3, στα αντίτυπα που αναφέρονται στο προσάρτημα 1 του παραρτήματος ΙΙ της σύμβασης ΕΔΕ·
 β)
 στην περίπτωση των προσαρτημάτων 2 και 4, στα αντίτυπα που αναφέρονται στο προσάρτημα 2 του παραρτήματος ΙΙ της σύμβασης ΕΔΕ.
 4. Τα έντυπα συμπληρώνονται και χρησιμοποιούνται:
 α)
 ως έγγραφο που πιστοποιεί τον κοινοτικό χαρακτήρα των εμπορευμάτων, σύμφωνα με τις οδηγίες που περιλαμβάνονται στο παράρτημα Β2·
 β)
 ως δήλωση διαμετακόμισης για τους ταξιδιώτες ή στο πλαίσιο της εφεδρικής διαδικασίας, σύμφωνα με τις οδηγίες που περιλαμβάνονται στο παράρτημα Β6.
 Και στις δύο περιπτώσεις πρέπει να γίνεται χρήση, εφόσον κρίνεται σκόπιμο, των κωδικών των παραρτημάτων Α2, Β1, Β3 και Β6.
 Άρθρο 6
 1. Τα έντυπα εκτυπώνονται σύμφωνα με το άρθρο 2 του παραρτήματος ΙΙ της σύμβασης ΕΔΕ.
 2. Στην πάνω αριστερή γωνία του εντύπου τα συμβαλλόμενα μέρη μπορούν να τυπώνουν αναγνωριστικό σήμα του συγκεκριμένου συμβαλλόμενου μέρους. Δύνανται επίσης να τυπώνουν τη φράση “ΚΟΙΝΗ ΔΙΑΜΕΤΑΚΟΜΙΣΗ” στη θέση της φράσης “ΚΟΙΝΟΤΙΚΗ ΔΙΑΜΕΤΑΚΟΜΙΣΗ”. Η ύπαρξη τέτοιας ένδειξης ή τυπώματος δεν πρέπει να εμποδίζει την αποδοχή της δήλωσης, όταν το έντυπο αυτό υποβάλλεται σε άλλο συμβαλλόμενο μέρος.
 ΤΙΤΛΟΣ ΙΙΙ
 ΑΛΛΑ ΕΝΤΥΠΑ ΕΚΤΟΣ ΤΟΥ ΕΝΙΑΙΟΥ ΔΙΟΙΚΗΤΙΚΟΥ ΕΓΓΡΑΦΟΥ ΚΑΙ ΤΟΥ ΣΥΝΟΔΕΥΤΙΚΟΥ ΕΓΓΡΑΦΟΥ ΔΙΑΜΕΤΑΚΟΜΙΣΗΣ
 Άρθρο 7
 Πίνακες φόρτωσης
 1. Το έντυπο που χρησιμοποιείται για την κατάρτιση του πίνακα φόρτωσης ανταποκρίνεται στο υπόδειγμα του παραρτήματος Β5. Συμπληρώνεται σύμφωνα με τις οδηγίες του παραρτήματος Β5.
 2. Το χαρτί που χρησιμοποιείται για το έντυπο του πίνακα φόρτωσης είναι χαρτί γραφής διαβρεγμένο με κόλλα, βάρους τουλάχιστον 40 γραμμαρίων ανά τετραγωνικό μέτρο, και η ανθεκτικότητά του σε συνήθη χρήση πρέπει να είναι τέτοια ώστε να μην σκίζεται ούτε να τσαλακώνεται ευκόλως. Το χρώμα του χαρτιού μπορεί να επιλέγεται από τους ενδιαφερομένους.
 3. Οι διαστάσεις του εντύπου για τους πίνακες φόρτωσης είναι 210 × 297 χιλιοστά, με ανώτατο επιτρεπόμενο όριο όσον αφορά το μήκος 5 χιλιοστά μικρότερο και 8 χιλιοστά μεγαλύτερο.
 Άρθρο 8
 Δελτία διέλευσης
 1. Το χρησιμοποιούμενο έντυπο για την κατάρτιση του δελτίου διέλευσης στο πλαίσιο της εφαρμογής του άρθρου 22 ανταποκρίνεται στο υπόδειγμα του παραρτήματος Β8 του παρόντος προσαρτήματος.
 2. Το χρησιμοποιούμενο χαρτί του εντύπου του δελτίου διέλευσης είναι χαρτί γραφής διαβρεγμένο με κόλλα, βάρους τουλάχιστον 40 γραμμαρίων ανά τετραγωνικό μέτρο,


text:
και η ανθεκτικότητά του σε συνήθη χρήση πρέπει να είναι τέτοια ώστε να μην σκίζεται ούτε να τσαλακώνεται ευκόλως. Το χαρτί είναι χρώματος λευκού.
 3. Οι διαστάσεις του εντύπου είναι 210 × 148 χιλιοστά.
 Άρθρο 9
 Αποδείξεις παραλαβής
 1. Η απόδειξη παραλαβής ανταποκρίνεται στο υπόδειγμα που περιλαμβάνεται στο παράρτημα Β10.
 2. Η ανθεκτικότητα του χρησιμοποιούμενου χαρτιού πρέπει να είναι τέτοια ώστε σε συνήθη χρήση να μην σκίζεται ούτε να τσαλακώνεται ευκόλως. Το χαρτί είναι χρώματος λευκού.
 3. Η απόδειξη παραλαβής έχει διαστάσεις 148 × 105 χιλιοστά.
 Άρθρο 10
 Τίτλος μεμονωμένης εγγύησης
 1. Το έντυπο που χρησιμοποιείται για τη συμπλήρωση του τίτλου μεμονωμένης εγγύησης ανταποκρίνεται στο υπόδειγμα του παραρτήματος Γ3.
 2. Το χαρτί που χρησιμοποιείται για τα έντυπα των τίτλων μεμονωμένης εγγύησης είναι χαρτί γραφής χωρίς μηχανικούς πολτούς, διαβρεγμένο με κόλλα και βάρους τουλάχιστον 55 γραμμαρίων ανά τετραγωνικό μέτρο. Το φόντο του χαρτιού καλύπτεται με αποτύπωση συμπλέκτων γραμμών ερυθρού χρώματος, οι οποίες καθιστούν εμφανή κάθε παραποίηση με μηχανικά ή χημικά μέσα. Το χαρτί είναι χρώματος λευκού.
 3. Οι διαστάσεις του εντύπου είναι 148 × 105 χιλιοστά.
 4. Στο έντυπο του τίτλου μεμονωμένης εγγύησης πρέπει να αναγράφεται το ονοματεπώνυμο και η διεύθυνση του τυπογράφου ή φέρει σήμα που επιτρέπει την αναγνώρισή του. Το έντυπο αυτό φέρει, εξάλλου, αριθμό αναγνώρισης για να ξεχωρίζει.
 5. Όσον αφορά τους τίτλους μεμονωμένης εγγύησης, η γλώσσα που χρησιμοποιείται καθορίζεται από τις αρμόδιες αρχές της χώρας στην οποία υπάγεται το τελωνείο εγγύησης.
 Άρθρο 11
 Πιστοποιητικό συνολικής εγγύησης ή απαλλαγής από την υποχρέωση σύστασης εγγύησης
 1. Τα έντυπα που χρησιμοποιούνται για την κατάρτιση του πιστοποιητικού συνολικής εγγύησης ή απαλλαγής από την υποχρέωση σύστασης εγγύησης, καλούμενα εφεξής “το πιστοποιητικό”, ανταποκρίνονται στα υποδείγματα των παραρτημάτων Γ5 και Γ6. Συμπληρώνονται σύμφωνα με τις οδηγίες που περιλαμβάνονται στο παράρτημα Γ7.
 2. Το χαρτί που χρησιμοποιείται για το έντυπο του πιστοποιητικού είναι χαρτί λευκό, χωρίς μηχανικούς πολτούς και βάρους τουλάχιστον 100 γραμμαρίων ανά τετραγωνικό μέτρο. Καλύπτεται και από τις δύο πλευρές με αποτύπωση συμπλέκτων γραμμών, οι οποίες καθιστούν εμφανή κάθε παραποίηση με μηχανικά ή χημικά μέσα. Η εκτύπωση αυτή είναι:
 —
 πράσινου χρώματος για τα πιστοποιητικά εγγύησης,
 —
 χρώματος ανοικτού μπλε για τα πιστοποιητικά απαλλαγής από την υποχρέωση σύστασης εγγύησης.
 3. Οι διαστάσεις του εντύπου είναι 210 × 148 χιλιοστά.
 4. Τα συμβαλλόμενα μέρη δύνανται να αναλαμβάνουν τα ίδια ή να αναθέτουν την εκτύπωση των εντύπων των πιστοποιητικών. Κάθε πιστοποιητικό πρέπει να φέρει αύξοντα αριθμό που επιτρέπει την αναγνώρισή του.
 Άρθρο 12
 Κοινές διατάξεις του τίτλου ΙΙΙ
 1. Τα έντυπα πρέπει να συμπληρώνονται με γραφομηχανή ή με μηχανογραφική ή παρόμοια μέθοδο. Τα έντυπα που αναφέρονται στα άρθρα 7 έως 8 είναι επίσης δυνατό να συμπληρώνονται, ευανάγνωστα, με το χέρι· στην περίπτωση αυτή, πρέπει να συμπληρώνονται με μελάνι και με κεφαλαία γράμματα.
 2. Τα έντυπα συντάσσονται σε μία από τις επίσημες γλώσσες των συμβαλλόμενων μερών, η οποία είναι αποδεκτή από τις αρμόδιες αρχές της χώρας αναχώρησης. Οι διατάξεις αυτές δεν ισχύουν για τους τίτλους μεμονωμένης εγγύησης.
 3. Εφόσον παραστεί ανάγκη, οι αρμόδιες αρχές μιας χώρας στην οποία πρέπει να υποβληθεί το έντυπο, δύνανται να ζητούν


text:
τη μετάφρασή του στην επίσημη γλώσσα ή σε μία από τις επίσημες γλώσσες της χώρας αυτής.
 4. Όσον αφορά το πιστοποιητικό συνολικής εγγύησης, ή της απαλλαγής από την υποχρέωση σύστασης εγγύησης, η χρησιμοποιούμενη γλώσσα ορίζεται από τις αρμόδιες αρχές της χώρας στην οποία υπάγεται το τελωνείο εγγύησης.
 5. Το έντυπο δεν επιτρέπεται να περιέχει ούτε ξέσματα ούτε προσθήκες. Οι εκάστοτε τροποποιήσεις πρέπει να γίνονται με διαγραφή των λανθασμένων ενδείξεων και με προσθήκη, ενδεχομένως, των νέων στοιχείων. Κάθε τέτοια τροποποίηση πρέπει να μονογραφείται από το πρόσωπο που την επιφέρει και να θεωρείται από τις αρμόδιες αρχές.
 6. Ένα συμβαλλόμενο μέρος δύναται, με την επιφύλαξη της προηγούμενης σύμφωνης γνώμης των λοιπών συμβαλλόμενων μερών και στο βαθμό που αυτό δεν θίγει την ορθή εφαρμογή της σύμβασης, να εφαρμόζει, για τα έντυπα που αναφέρονται στον παρόντα τίτλο, ειδικά μέτρα που αποσκοπούν στην αύξηση του βαθμού ασφαλείας».
 ΠΑΡΑΡΤΗΜΑ V
 «
 ΠΑΡΑΡΤΗΜΑ A1
 ΕΠΕΞΗΓΗΜΑΤΙΚΟ ΣΗΜΕΙΩΜΑ ΣΧΕΤΙΚΑ ΜΕ ΤΗΝ ΧΡΗΣΙΜΟΠΟΙΗΣΗ ΤΩΝ ΔΗΛΩΣΕΩΝ ΔΙΑΜΕΤΑΚΟΜΙΣΗΣ ΜΕΣΩ ΤΗΣ ΑΝΤΑΛΛΑΓΗΣ ΤΥΠΟΠΟΙΗΜΕΝΩΝ ΗΛΕΚΤΡΟΝΙΚΩΝ ΜΗΝΥΜΑΤΩΝ (ΔΗΛΩΣΗ ΔΙΑΜΕΤΑΚΟΜΙΣΗΣ ΜΕ EDI)
 ΤΙΤΛΟΣ Ι
 ΓΕΝΙΚΑ
 Η δήλωση διαμετακόμισης υποβάλλεται με ηλεκτρονικά μέσα, εκτός και αν προβλέπεται διαφορετικά στη σύμβαση.
 Η δήλωση διαμετακόμισης με EDI βασίζεται στα πληροφοριακά στοιχεία που αναφέρονται στη σύμβαση της 20ής Μαΐου 1987 για την απλούστευση των διατυπώσεων κατά τις εμπορευματικές συναλλαγές και αντιστοιχούν στις διάφορες θέσεις του ενιαίου διοικητικού εγγράφου (ΕΔΕ), όπως ορίζονται στο παρόν παράρτημα καθώς και στο παράρτημα Β1, σε συνδυασμό με κωδικό ή αντικαθιστάμενα από κωδικό, στις περιπτώσεις που απαιτείται.
 Το παρόν παράρτημα περιλαμβάνει τις βασικές ειδικές απαιτήσεις, που ισχύουν όταν οι διατυπώσεις διεκπεραιώνονται με την ανταλλαγή τυποποιημένων μηνυμάτων EDI. Επιπλέον, ισχύουν οι συμπληρωματικοί κωδικοί που αναφέρονται στο παράρτημα Α2. Το παράρτημα Β1 ισχύει για τη δήλωση διαμετακόμισης με EDI, εκτός και αν ορίζεται διαφορετικά στο παρόν παράρτημα ή στο παράρτημα Α2.
 Η λεπτομερής δομή και το περιεχόμενο της δήλωσης διαμετακόμισης με EDI ανταποκρίνονται στις τεχνικές προδιαγραφές που οι αρμόδιες αρχές κοινοποιούν στον κύριο υπόχρεο προκειμένου να εξασφαλισθεί η ορθή λειτουργία του συστήματος. Οι εν λόγω προδιαγραφές βασίζονται στις απαιτήσεις που προβλέπονται στο παρόν παράρτημα.
 Στο παρόν παράρτημα περιγράφεται η δομή της ανταλλαγής πληροφοριών. Η δήλωση διαμετακόμισης οργανώνεται σε ομάδες δεδομένων (χαρακτηριστικά). Τα χαρακτηριστικά έχουν ομαδοποιηθεί με τέτοιο τρόπο ώστε να συνιστούν συναφείς λογικές ενότητες στο πεδίο κάθε μηνύματος. Η υποδιαίρεση ομάδας δεδομένων υποδηλώνει ότι αυτή εξαρτάται από ομάδα δεδομένων χαμηλότερης κατηγορίας.
 Εφόσον υπάρχει, σημειώνεται ο κατάλληλος αριθμός της θέσης στο ΕΔΕ.
 Ο όρος “αριθμός” στις επεξηγήσεις που αφορούν μια ομάδα δεδομένων δηλώνει πόσες φορές η εν λόγω ομάδα δεδομένων μπορεί να χρησιμοποιηθεί στη δήλωση διαμετακόμισης.
 Ο όρος “είδος/μήκος” στις επεξηγήσεις που αφορούν ένα συγκεκριμένο χαρακτηριστικό δηλώνει τις απαιτήσεις σχετικά με το είδος και το μήκος των στοιχείων. Οι κωδικοί που αφορούν το είδος στοιχείων είναι οι ακόλουθοι:
 a
 αλφαβητικός
 n
 αριθμητικός
 an
 αλφαριθμητικός
 Ο αριθμός που έπεται του κωδικού υποδεικνύει το επιτρεπόμενο μήκος του στοιχείου. Ισχύουν οι ακόλουθες συμβάσεις:
 Οι προαιρετικές δύο τελείες πριν από το δείκτη του μήκους σημαίνουν ότι τα στοιχεία δεν έχουν καθορισμένο μήκος, αλλά ότι μπορεί να φθάσουν ως ένα αριθμό ψηφίων, όπως ορίζεται


text:
στο δείκτη μήκους. Το κόμμα στο πεδίο που αφορά το μήκος των στοιχείων σημαίνει ότι το χαρακτηριστικό μπορεί να περιλαμβάνει δεκαδικά ψηφία. Στην περίπτωση αυτή, ο αριθμός πριν από το κόμμα δηλώνει το συνολικό μήκος του χαρακτηριστικού και ο αριθμός που έπεται του κόμματος δηλώνει το μέγιστο αριθμό δεκαδικών.
 ΤΙΤΛΟΣ ΙΙ
 ΕΝΔΕΙΞΕΙΣ ΤΙΣ ΟΠΟΙΕΣ ΠΡΕΠΕΙ ΝΑ ΦΕΡΟΥΝ ΟΙ ΔΗΛΩΣΕΙΣ ΔΙΑΜΕΤΑΚΟΜΙΣΗΣ ΚΑΙ ΔΟΜΗ ΤΗΣ ΔΗΛΩΣΗΣ ΔΙΑΜΕΤΑΚΟΜΙΣΗΣ ΜΕ EDI
 ΚΕΦΑΛΑΙΟ Ι
 Απαιτούμενες ενδείξεις
 Το παρόν παράρτημα περιλαμβάνει όλα τα δεδομένα, τα οποία βασίζονται στα στοιχεία της σύμβασης “ΕΔΕ” και ενδέχεται να απαιτηθούν από τις διάφορες χώρες:
 ΚΕΦΑΛΑΙΟ ΙΙ
 Δομή
 A. Πίνακας των ομάδων δεδομένων
 ΠΡΑΞΗ ΔΙΑΜΕΤΑΚΟΜΙΣΗΣ
 ΣΥΝΑΛΛΑΣΣΟΜΕΝΟΣ αποστολέας
 ΣΥΝΑΛΛΑΣΣΟΜΕΝΟΣ παραλήπτης
 ΕΙΔΟΣ ΕΜΠΟΡΕΥΜΑΤΩΝ
 —
 ΣΥΝΑΛΛΑΣΣΟΜΕΝΟΣ αποστολέας
 —
 ΣΥΝΑΛΛΑΣΣΟΜΕΝΟΣ παραλήπτης
 —
 ΕΜΠΟΡΕΥΜΑΤΟΚΙΒΩΤΙΑ
 —
 ΚΩΔΙΚΟΙ ΕΥΑΙΣΘΗΤΩΝ ΠΡΟΪΟΝΤΩΝ
 —
 ΔΕΜΑΤΑ
 —
 ΠΡΟΗΓΟΥΜΕΝΕΣ ΔΙΟΙΚΗΤΙΚΕΣ ΑΝΑΦΟΡΕΣ
 —
 ΠΡΟΣΚΟΜΙΣΘΕΝΤΑ ΕΓΓΡΑΦΑ/ΠΙΣΤΟΠΟΙΗΤΙΚΑ
 —
 ΕΙΔΙΚΕΣ ΜΝΕΙΕΣ
 ΤΕΛΩΝΕΙΟ αναχώρησης
 ΣΥΝΑΛΛΑΣΣΟΜΕΝΟΣ κύριος υπόχρεος
 ΕΚΠΡΟΣΩΠΟΣ
 ΤΕΛΩΝΕΙΟ διέλευσης
 ΤΕΛΩΝΕΙΟ προορισμού
 ΣΥΝΑΛΛΑΣΣΟΜΕΝΟΣ εγκεκριμένος παραλήπτης
 ΑΠΟΤΕΛΕΣΜΑ ΕΛΕΓΧΟΥ
 ΤΕΘΕΙΣΕΣ ΜΟΛΥΒΔΟΣΦΡΑΓΙΔΕΣ
 —
 ΑΝΑΓΝΩΡΙΣΗ ΜΟΛΥΒΔΟΣΦΡΑΓΙΔΩΝ
 ΕΓΓΥΗΣΗ
 —
 ΣΤΟΙΧΕΙΑ ΑΝΑΦΟΡΑΣ ΤΗΣ ΕΓΓΥΗΣΗΣ
 —
 ΟΡΙΑ ΙΣΧΥΟΣ ΓΙΑ ΤΗΝ ΕΚ
 —
 ΟΡΙΑ ΙΣΧΥΟΣ ΕΚΤΟΣ ΕΚ
 B. Πληροφοριακά στοιχεία τα οποία περιλαμβάνει η δήλωση διαμετακόμισης
 ΠΡΑΞΗ ΔΙΑΜΕΤΑΚΟΜΙΣΗΣ
 Αριθμός: 1
 Πρέπει να χρησιμοποιείται αυτή η ομάδα δεδομένων.
 LRN
 Είδος/Μήκος: an..22
 Πρέπει να χρησιμοποιείται ο τοπικός αριθμός αναφοράς (LRN). Καθορίζεται σε εθνικό επίπεδο και χορηγείται από τον χρήστη σε συμφωνία με τις αρμόδιες αρχές, για την αναγνώριση κάθε επιμέρους δήλωσης.
 Είδος δήλωσης (θέση αριθ. 1)
 Είδος/Μήκος: an..5
 Πρέπει να χρησιμοποιείται το χαρακτηριστικό αυτό.
 Οι ενδείξεις είναι οι ακόλουθες:
 1.
 όταν τα εμπορεύματα απαιτείται να κυκλοφορούν στο πλαίσιο του καθεστώτος Τ2: Τ2 ή Τ2F,
 2.
 όταν τα εμπορεύματα απαιτείται να κυκλοφορούν στο πλαίσιο του καθεστώτος Τ1: Τ1,
 3.
 αποστολές που αναφέρονται στο άρθρο 23 του προσαρτήματος I: T-.
 Πρέπει να χρησιμοποιείται το χαρακτηριστικό
 Συνολικός αριθμός ειδών (θέση αριθ. 5)
 Είδος/Μήκος: n..5
 Πρέπει να χρησιμοποιείται το χαρακτηριστικό αυτό.
 Συνολικός αριθμός δεμάτων (θέση αριθ. 6)
 Είδος/Μήκος: n..7
 Το χαρακτηριστικό αυτό είναι προαιρετικό. Ο συνολικός αριθμός των δεμάτων ισούται με το σύνολο “Αριθμός δεμάτων” + “Αριθμός μονάδων” επαυξημένο κατά μία μονάδα για κάθε εμπόρευμα που έχει δηλωθεί “χύμα”.
 Χώρα αποστολής (θέση αριθ. 15α)
 Είδος/Μήκος: a2
 Χώρα αποστολής/εξαγωγής από την οποία αποστέλλονται/εξάγονται τα εμπορεύματα.
 Το χαρακτηριστικό αυτό χρησιμοποιείται εφόσον δηλώνεται μόνο μια χώρα αποστολής. Στην περίπτωση αυτή πρέπει να χρησιμοποιούνται οι κωδικοί χωρών που περιλαμβάνονται στο παράρτημα Α2. Στην εν λόγω περίπτωση δεν μπορεί να χρησιμοποιείται το χαρακτηριστικό “Χώρα αποστολής” της ομάδας δεδομένων “ΕΙΔΟΣ ΕΜΠΟΡΕΥΜΑΤΩΝ”. Εφόσον έχουν δηλωθεί περισσότερες από μια χώρες αποστολής, δεν μπορεί να χρησιμοποιείται το χαρακτηριστικό που αντιστοιχεί στην ομάδα δεδομένων “ΠΡΑΞΗ ΔΙΑΜΕΤΑΚΟΜΙΣΗΣ”. Στην περίπτωση αυτή, χρησιμοποιείται το χαρακτηριστικό “Χώρα αποστολής” της ομάδας δεδομένων “ΕΙΔΟΣ ΕΜΠΟΡΕΥΜΑΤΩΝ”.
 Χώρα προορισμού (θέση αριθ. 17α)
 Είδος/Μήκος: a2
 Αναφέρεται η ονομασία της συγκεκριμένης χώρας.
 Το χαρακτηριστικό αυτό χρησιμοποιείται, αν δηλωθεί μόνο μια χώρα προορισμού. Στην περίπτωση αυτή πρέπει να χρησιμοποιείται οι κωδικοί χωρών που περιλαμβάνονται στο παράρτημα Α2 Στην εν λόγω περίπτωση δεν μπορεί να χρησιμοποιείται το χαρακτηριστικό “Χώρα αποστολής” της ομάδας δεδομένων “ΕΙΔΟΣ ΕΜΠΟΡΕΥΜΑΤΩΝ”. Εφόσον έχουν δηλωθεί περισσότερες από μια χώρες προορισμού, δεν μπορεί να χρησιμοποιείται το χαρακτηριστικό που αντιστοιχεί στην ομάδα δεδομένων


text:
“ΠΡΑΞΗ ΔΙΑΜΕΤΑΚΟΜΙΣΗΣ”. Στην περίπτωση αυτή, χρησιμοποιείται το χαρακτηριστικό “Χώρα προορισμού” της ομάδας δεδομένων “ΕΙΔΟΣ ΕΜΠΟΡΕΥΜΑΤΩΝ”.
 Ταυτότητα κατά την αναχώρηση (θέση αριθ. 18)
 Είδος/Μήκος: an..27
 Αναφέρεται η ταυτότητα, για παράδειγμα ο (οι) αριθμός(-οί) κυκλοφορίας ή το είδος του μεταφορικού μέσου (φορτηγό, πλοίο, σιδηροδρομικό όχημα, αεροσκάφος) στο οποίο φορτώνονται απευθείας τα εμπορεύματα κατά την προσκόμισή τους στο τελωνείο αναχώρησης, βάσει των προβλεπόμενων κωδικών. Για παράδειγμα, αν χρησιμοποιείται όχημα έλξης και ρυμουλκούμενο με διαφορετικό αριθμό κυκλοφορίας, αναφέρεται ο αριθμός κυκλοφορίας του οχήματος έλξης και εκείνος του ρυμουλκούμενου.
 Εντούτοις, εφόσον τα εμπορεύματα μεταφέρονται σε εμπορευματοκιβώτια που μετακινούνται με οδικά οχήματα, οι αρμόδιες αρχές μπορούν να επιτρέψουν στον κύριο υπόχρεο να μην συμπληρώσει τη σχετική θέση, εάν στο σημείο αναχώρησης η υλικοτεχνική υποδομή ενδέχεται να καθιστά αδύνατη, κατά τη στιγμή που συντάσσεται η δήλωση διαμετακόμισης, την παροχή των στοιχείων ταυτότητας του μεταφορικού μέσου και εφόσον τα συμβαλλόμενα μέρη είναι σε θέση να διασφαλίζουν ότι οι απαιτούμενες πληροφορίες σχετικά με τα εν λόγω μεταφορικά μέσα θα εγγραφούν στη συνέχεια στη θέση 55.
 Σε περίπτωση αποστολής μέσω σταθερών εγκαταστάσεων μεταφοράς, στη θέση αυτή δεν σημειώνεται κανένα στοιχείο για τον αριθμό κυκλοφορίας.
 Ταυτότητα κατά την αναχώρηση LNG
 Είδος/Μήκος: a2
 Για τον καθορισμό της γλώσσας (LNG) χρησιμοποιείται ο κωδικός γλώσσας που αναφέρεται στο παράρτημα Α2 εφόσον χρησιμοποιείται το αντίστοιχο πεδίο ελεύθερου κειμένου.
 Εθνικότητα κατά την αναχώρηση (θέση αριθ. 18)
 Είδος/Μήκος: α2
 Πρέπει να χρησιμοποιείται ο κωδικός χώρας που αναφέρεται στο παράρτημα Α2.
 Αναφέρεται η εθνικότητα του μεταφορικού μέσου (φορτηγού, πλοίου, σιδηροδρομικού οχήματος, αεροσκάφους), στο οποίο φορτώνονται απευθείας τα εμπορεύματα κατά την προσκόμισή τους στο τελωνείο αναχώρησης, (ή η εθνικότητα του μέσου που διασφαλίζει την προώθηση του συνόλου των μεταφορικών μέσων, αν υπάρχουν διάφορα μεταφορικά μέσα), χρησιμοποιώντας τους προβλεπόμενους προς τον σκοπό αυτό κωδικούς. Για παράδειγμα, αν χρησιμοποιείται όχημα έλξης και ρυμουλκούμενο με διαφορετικό αριθμό κυκλοφορίας, αναφέρονται οι αριθμοί κυκλοφορίας του οχήματος έλξης και του ρυμουλκούμενου και η εθνικότητα του οχήματος έλξης.
 Εντούτοις, εφόσον τα εμπορεύματα μεταφέρονται σε εμπορευματοκιβώτια που μετακινούνται με οδικά οχήματα, οι αρμόδιες αρχές μπορούν να επιτρέψουν στον κύριο υπόχρεο να μην συμπληρώσει τη σχετική θέση, εάν στο σημείο αναχώρησης η υλικοτεχνική υποδομή ενδέχεται να καθιστά αδύνατη, κατά τη στιγμή που συντάσσεται η δήλωση διαμετακόμισης, τη διευκρίνιση της εθνικότητας του μεταφορικού μέσου και εφόσον τα συμβαλλόμενα μέρη μπορούν να διασφαλίζουν ότι οι απαιτούμενες πληροφορίες σχετικά με τα εν λόγω μεταφορικά μέσα θα εγγραφούν αργότερα στη θέση 55.
 Σε περίπτωση αποστολής μέσω σταθερών εγκαταστάσεων μεταφοράς ή σιδηροδρομικής μεταφοράς δεν αναφέρεται η εθνικότητα.
 Στις λοιπές περιπτώσεις, η δήλωση της εθνικότητας είναι προαιρετική για τα συμβαλλόμενα μέρη.
 Εμπορευματοκιβώτια (θέση αριθ. 19)
 Είδος/Μήκος: n1
 Αναφέρονται, σύμφωνα με τους κωδικούς που προβλέπονται προς τον σκοπό αυτό, οι αναγκαίες μνείες σχετικά με την αναμενόμενη κατάσταση κατά τη διέλευση των συνόρων του συμβαλλομένου μέρους στο οποίο βρίσκεται το τελωνείο αναχώρησης, όπως είναι γνωστή κατά την υπαγωγή των εμπορευμάτων στο καθεστώς κοινής διαμετακόμισης.
 Χρησιμοποιούνται οι ακόλουθοι κωδικοί:
 0
 :
 όχι.
 1
 :
 ναι.
 Εθνικότητα κατά τη διέλευση των συνόρων (θέση αριθ. 21)
 Είδος/Μήκος: a2
 Η θέση αυτή είναι υποχρεωτική όσον αφορά την εθνικότητα.
 Εντούτοις, σε


text:
περίπτωση σιδηροδρομικής μεταφοράς ή μεταφοράς μέσω σταθερών εγκαταστάσεων, δεν σημειώνεται κανένα στοιχείο σχετικό με τον αριθμό κυκλοφορίας ή την εθνικότητα.
 Χρησιμοποιείται ο κωδικός χώρας που αναφέρεται στο παράρτημα Α2.
 Ταυτότητα κατά τη διέλευση των συνόρων (θέση αριθ. 21)
 Είδος/Μήκος: an..27
 Αναφέρεται το είδος (φορτηγό, πλοίο, σιδηροδρομικό όχημα, αεροσκάφος, κλπ.), και στη συνέχεια η ταυτότητα, (αριθμός κυκλοφορίας ή η ονομασία) του ενεργού μεταφορικού μέσου (δηλαδή του μέσου προώθησης της μεταφοράς) που αναμένεται να χρησιμοποιηθεί κατά τη διέλευση των συνόρων κατά την έξοδο από το συμβαλλόμενο μέρος στο οποίο βρίσκεται το τελωνείο αναχώρησης, και στη συνέχεια ο κωδικός που αντιστοιχεί στην εθνικότητα του εν λόγω μεταφορικού μέσου, όπως είναι γνωστή κατά την υπαγωγή των εμπορευμάτων στο καθεστώς κοινής διαμετακόμισης.
 Σε περίπτωση συνδυασμένης μεταφοράς ή εφόσον υπάρχουν περισσότερα του ενός μεταφορικά μέσα, το ενεργό μεταφορικό μέσο είναι εκείνο που εξασφαλίζει την προώθηση του συνόλου. Για παράδειγμα, αν μεταφέρεται φορτηγό επί πλοίου, το ενεργό μεταφορικό μέσο είναι το πλοίο· στον συνδυασμό οχήματος έλξης και ρυμουλκούμενου, το ενεργό μεταφορικό μέσο είναι το όχημα έλξης, κ.λπ.
 Εντούτοις, σε περίπτωση σιδηροδρομικής μεταφοράς ή μεταφοράς μέσω σταθερών εγκαταστάσεων, δεν αναγράφεται κανένα στοιχείο σχετικά με τον αριθμό κυκλοφορίας.
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 Ταυτότητα κατά τη διέλευση των συνόρων LNG
 Είδος/Μήκος: a2
 Για τον καθορισμό της γλώσσας (LNG) χρησιμοποιείται ο κωδικός γλώσσας που αναφέρεται στο παράρτημα Α2 εφόσον χρησιμοποιείται το αντίστοιχο πεδίο ελεύθερου κειμένου.
 Είδος μεταφοράς κατά τη διέλευση των συνόρων (θέση αριθ. 21)
 Είδος/Μήκος: n ..2
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 Μεταφορικό μέσο στα σύνορα (θέση αριθ. 25)
 Είδος/Μήκος: n ..2
 Αναφέρεται, σύμφωνα με τους κωδικούς που προβλέπονται προς τον σκοπό αυτό, το είδος του μεταφορικού μέσου που αντιστοιχεί στο ενεργό μεταφορικό μέσο, με το οποίο τα εμπορεύματα αναμένεται να εγκαταλείψουν το έδαφος του συμβαλλομένου μέρους στο οποίο βρίσκεται το τελωνείο αναχώρησης.
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 Μέσο εσωτερικής μεταφοράς (θέση αριθ. 26)
 Είδος/Μήκος: n ..2
 Η χρήση του χαρακτηριστικού αυτού είναι προαιρετική για τα συμβαλλόμενα μέρη. Θα πρέπει να χρησιμοποιηθεί σύμφωνα με την επεξηγηματική σημείωση για τη θέση 25 που περιγράφεται στο παράρτημα Α2.
 Τόπος φόρτωσης (θέση αριθ. 27)
 Είδος/Μήκος: an ..17
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 Κωδικός συμφωνηθέντος τόπου (θέση αριθ. 30)
 Είδος/Μήκος: an ..17
 Το χαρακτηριστικό αυτό δεν μπορεί να χρησιμοποιηθεί, εφόσον χρησιμοποιείται η ομάδα δεδομένων “ΑΠΟΤΕΛΕΣΜΑ ΕΛΕΓΧΟΥ”. Σε αντίθετη περίπτωση, η χρησιμοποίηση του χαρακτηριστικού είναι προαιρετική. Εάν χρησιμοποιείται το χαρακτηριστικό αυτό, θα πρέπει να αναφέρεται με ακρίβεια, σε κωδικοποιημένη μορφή, ο τόπος στον οποίο τα εμπορεύματα μπορούν να εξετασθούν. Τα χαρακτηριστικά “Συμφωνηθείς τόπος εμπορευμάτων”/“Κωδικός συμφωνηθέντος τόπου”, “Εγκεκριμένος τόπος εμπορευμάτων” και “Τελωνειακό κλιμάκιο” δεν δύνανται να χρησιμοποιούνται ταυτοχρόνως.
 Συμφωνηθείς τόπος εμπορευμάτων (θέση αριθ. 30)
 Είδος/Μήκος: an ..35
 Το χαρακτηριστικό αυτό δεν μπορεί να χρησιμοποιηθεί, εφόσον χρησιμοποιείται η ομάδα δεδομένων “ΑΠΟΤΕΛΕΣΜΑ ΕΛΕΓΧΟΥ”. Σε αντίθετη περίπτωση, η χρησιμοποίηση του χαρακτηριστικού είναι προαιρετική. Εάν χρησιμοποιείται το χαρακτηριστικό αυτό, θα πρέπει να αναφέρεται ευκρινώς ο τόπος στον οποίο τα εμπορεύματα μπορούν να εξετασθούν.. Τα χαρακτηριστικά


text:
“Συμφωνηθείς τόπος εμπορευμάτων”/“Κωδικός συμφωνηθέντος τόπου”, “Εγκεκριμένος τόπος εμπορευμάτων” και “Τελωνειακό κλιμάκιο” δεν δύνανται να χρησιμοποιούνται ταυτοχρόνως.
 Συμφωνηθείς τόπος εμπορευμάτων LNG
 Είδος/Μήκος: a2
 Για τον καθορισμό της γλώσσας (LNG) χρησιμοποιείται ο κωδικός γλώσσας που αναφέρεται στο παράρτημα Α2 εφόσον χρησιμοποιείται το αντίστοιχο πεδίο ελεύθερου κειμένου.
 Εγκεκριμένος τόπος εμπορευμάτων (θέση αριθ. 30)
 Είδος/Μήκος: an ..17
 Η χρήση του χαρακτηριστικού αυτού είναι προαιρετική, εφόσον χρησιμοποιείται η ομάδα δεδομένων “ΑΠΟΤΕΛΕΣΜΑ ΕΛΕΓΧΟΥ”. Εάν χρησιμοποιείται το χαρακτηριστικό αυτό, θα πρέπει να αναφέρεται ευκρινώς ο τόπος στον οποίο τα εμπορεύματα μπορούν να εξετασθούν.. Εφόσον δεν χρησιμοποιείται η ομάδα δεδομένων “ΑΠΟΤΕΛΕΣΜΑ ΕΛΕΓΧΟΥ” δεν μπορεί να χρησιμοποιηθεί ούτε το χαρακτηριστικό αυτό. Τα χαρακτηριστικά “Συμφωνηθείς τόπος εμπορευμάτων”/“Κωδικός συμφωνηθέντος τόπου”, “Εγκεκριμένος τόπος εμπορευμάτων” και “Τελωνειακό κλιμάκιο” δεν δύνανται να χρησιμοποιούνται ταυτοχρόνως.
 Τελωνειακό κλιμάκιο (θέση αριθ. 30)
 Είδος/Μήκος: an ..17
 Το χαρακτηριστικό αυτό δεν μπορεί να χρησιμοποιηθεί, εφόσον χρησιμοποιείται η ομάδα στοιχείων “ΑΠΟΤΕΛΕΣΜΑ ΕΛΕΓΧΟΥ”. Σε αντίθετη περίπτωση, η χρησιμοποίηση του χαρακτηριστικού είναι προαιρετική. Εάν χρησιμοποιείται το χαρακτηριστικό αυτό, θα πρέπει να αναφέρεται ευκρινώς ο τόπος στον οποίο τα εμπορεύματα μπορούν να εξετασθούν.. Τα χαρακτηριστικά “Συμφωνηθείς τόπος εμπορευμάτων”/“Κωδικός συμφωνηθέντος τόπου”, “Εγκεκριμένος τόπος εμπορευμάτων” και “Τελωνειακό κλιμάκιο” δεν δύνανται να χρησιμοποιούνται ταυτοχρόνως.
 Συνολική μικτή μάζα (θέση αριθ. 35)
 Είδος/Μήκος: n ..11,3
 Πρέπει να χρησιμοποιείται το χαρακτηριστικό αυτό.
 Κωδικός γλώσσας συνοδευτικού εγγράφου διαμετακόμισης
 Είδος/Μήκος: a2
 Για τον καθορισμό της γλώσσας του συνοδευτικού εγγράφου διαμετακόμισης χρησιμοποιείται ο κωδικός γλώσσας που αναφέρεται στο παράρτημα Α2.
 Ένδειξη γλώσσας διαλόγου κατά την αναχώρηση
 Είδος/Μήκος: a2
 Η χρήση του κωδικού γλώσσας που αναφέρεται στο παράρτημα Α2 είναι προαιρετική. Εφόσον το χαρακτηριστικό αυτό δε χρησιμοποιείται το σύστημα θα χρησιμοποιήσει την “εξ ορισμού” γλώσσα του τελωνείου αναχώρησης.
 Ημερομηνία της δήλωσης (θέση αριθ. 50)
 Είδος/Μήκος: n8
 Πρέπει να χρησιμοποιείται το χαρακτηριστικό αυτό.
 Τόπος υποβολής της δήλωσης (θέση αριθ. 50)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 Τόπος υποβολής της δήλωσης LNG
 Είδος/Μήκος: a2
 Ο κωδικός γλώσσας που αναφέρεται στο παράρτημα Α2 χρησιμοποιείται για τον καθορισμό της γλώσσας του αντίστοιχου πεδίου ελεύθερου κειμένου.
 ΣΥΝΑΛΛΑΣΣΟΜΕΝΟΣ αποστολέας (θέση αριθ. 2)
 Αριθμός: 1
 Η ομάδα αυτή δεδομένων χρησιμοποιείται όταν έχει δηλωθεί μόνον ένας αποστολέας. Στην περίπτωση αυτή, δεν μπορεί να χρησιμοποιείται η ομάδα δεδομένων “ΣΥΝΑΛΛΑΣΣΟΜΕΝΟΣ αποστολέας” της ομάδας “ΕΙΔΟΣ ΕΜΠΟΡΕΥΜΑΤΩΝ”.
 Όνομα (θέση αριθ. 2)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 Διεύθυνση (θέση αριθ. 2)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 Χώρα (θέση αριθ. 2)
 Είδος/Μήκος: a2
 Πρέπει να χρησιμοποιείται ο κωδικός χώρας που αναφέρεται στο παράρτημα Α2.
 Ταχυδρομικός κώδικας (θέση αριθ. 2)
 Είδος/Μήκος: an ..9
 Πρέπει να χρησιμοποιείται το χαρακτηριστικό αυτό.
 Πόλη (θέση αριθ. 2)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 NAD LNG
 Είδος/Μήκος: a2
 Για τον καθορισμό της γλώσσας του ονοματεπώνυμου και της διεύθυνσης (NAD LNG) χρησιμοποιείται ο κωδικός γλώσσας που αναφέρεται στο παράρτημα Α2
 Αριθμός ταυτοποίησης (θέση αριθ. 2)
 Είδος/Μήκος: an ..17
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 ΣΥΝΑΛΛΑΣΣΟΜΕΝΟΣ παραλήπτης (θέση αριθ. 8)
 Αριθμός: 1
 Η εν λόγω ομάδα δεδομένων χρησιμοποιείται εφόσον έχει δηλωθεί μόνον ένας παραλήπτης και εάν το χαρακτηριστικό “Χώρα προορισμού” της ομάδας “ΠΡΑΞΗ ΔΙΑΜΕΤΑΚΟΜΙΣΗΣ” περιλαμβάνει μια


text:
“χώρα” όπως ορίζεται στη σύμβαση περί του καθεστώτος κοινής διαμετακόμισης. Στην περίπτωση αυτή, δεν μπορεί να χρησιμοποιείται η ομάδα δεδομένων “ΣΥΝΑΛΛΑΣΣΟΜΕΝΟΣ παραλήπτης” της ομάδας “ΕΙΔΟΣ ΕΜΠΟΡΕΥΜΑΤΩΝ”.
 Όνομα (θέση αριθ. 8)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 Διεύθυνση (θέση αριθ. 8)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 Χώρα (θέση αριθ. 8)
 Είδος/Μήκος: a2
 Πρέπει να χρησιμοποιείται ο κωδικός χώρας που περιλαμβάνεται στο παράρτημα Α2.
 Ταχυδρομικός κώδικας (θέση αριθ. 8)
 Είδος/Μήκος: an ..9
 Πρέπει να χρησιμοποιείται το χαρακτηριστικό αυτό.
 Πόλη (θέση αριθ. 8)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 NAD LNG
 Είδος/Μήκος: a2
 Για τον καθορισμό της γλώσσας του ονοματεπώνυμου και της διεύθυνσης (NAD LNG) χρησιμοποιείται ο κωδικός γλώσσας που αναφέρεται στο παράρτημα Α2.
 Αριθμός ταυτοποίησης (θέση αριθ. 8)
 Είδος/Μήκος: an ..17
 Η χρήση του χαρακτηριστικού είναι προαιρετική για τα συμβαλλόμενα μέρη.
 ΕΙΔΟΣ ΕΜΠΟΡΕΥΜΑΤΩΝ
 Αριθμός: 999
 Πρέπει να χρησιμοποιείται η εν λόγω ομάδα δεδομένων.
 Είδος δήλωσης (πρώην θέση αριθ. 1)
 Είδος/Μήκος: an ..5
 Το χαρακτηριστικό αυτό χρησιμοποιείται όταν έχει χρησιμοποιηθεί ο κωδικός “T-” για το χαρακτηριστικό “Είδος δήλωσης” της ομάδας δεδομένων “ΠΡΑΞΗ ΔΙΑΜΕΤΑΚΟΜΙΣΗΣ”. Σε αντίθετη περίπτωση, το χαρακτηριστικό αυτό δεν μπορεί να χρησιμοποιηθεί.
 Χώρα αποστολής (πρώην θέση αριθ. 15α)
 Είδος/Μήκος: a2
 Χώρα αποστολής/εξαγωγής από την οποία αποστέλλονται/εξάγονται τα εμπορεύματα.
 Το χαρακτηριστικό αυτό χρησιμοποιείται εφόσον δηλώνονται περισσότερες από μία χώρες αποστολής. Πρέπει να χρησιμοποιούνται οι κωδικοί χωρών που αναφέρονται στο παράρτημα Α2. Δεν δύναται να χρησιμοποιείται το χαρακτηριστικό “Χώρα αποστολής” της ομάδας δεδομένων “ΠΡΑΞΗ ΔΙΑΜΕΤΑΚΟΜΙΣΗΣ”. Εάν δηλωθεί μία μόνο χώρα αποστολής, πρέπει να χρησιμοποιείται το αντίστοιχο χαρακτηριστικό της ομάδας δεδομένων “ΠΡΑΞΗ ΔΙΑΜΕΤΑΚΟΜΙΣΗΣ”.
 Χώρα προορισμού (πρώην θέση αριθ. 17α)
 Είδος/Μήκος: a2
 Το χαρακτηριστικό χρησιμοποιείται εφόσον δηλωθούν περισσότερες από μία χώρες προορισμού. Πρέπει να χρησιμοποιούνται οι κωδικοί χωρών που αναφέρονται στο παράρτημα Α2. Δεν δύναται να χρησιμοποιείται το χαρακτηριστικό “Χώρα προορισμού” της ομάδας δεδομένων “ΠΡΑΞΗ ΔΙΑΜΕΤΑΚΟΜΙΣΗΣ”. Εάν δηλωθεί μία μόνο χώρα προορισμού, πρέπει να χρησιμοποιείται το αντίστοιχο χαρακτηριστικό της ομάδας δεδομένων “ΠΡΑΞΗ ΔΙΑΜΕΤΑΚΟΜΙΣΗΣ”.
 Αναλυτική περιγραφή (θέση αριθ. 31)
 Είδος/Μήκος: an ..140
 Σε κάθε περίπτωση αναφέρεται η συνήθης εμπορική ονομασία των εμπορευμάτων· η εν λόγω ονομασία πρέπει να περιλαμβάνει όλες τις αναγκαίες λεπτομέρειες για την διαπίστωση της ταυτότητας των εμπορευμάτων· όταν χρειάζεται να συμπληρωθεί το χαρακτηριστικό “κωδικός εμπορευμάτων”, η εν λόγω ονομασία πρέπει να εκφράζεται με όρους επαρκώς ακριβείς, ώστε να επιτρέπει την κατάταξη των εμπορευμάτων. Το χαρακτηριστικό αυτό πρέπει επίσης να περιλαμβάνει τις ενδείξεις που απαιτούνται από ενδεχόμενες ειδικές διατάξεις (ειδικοί φόροι κατανάλωσης, κ.λπ.). Σε περίπτωση που χρησιμοποιούνται εμπορευματοκιβώτια, πρέπει επίσης να αναγράφονται στη σχετική θέση τα αναγνωριστικά σήματα των εν λόγω εμπορευματοκιβωτίων.
 Πρέπει να χρησιμοποιείται το χαρακτηριστικό αυτό.
 Αναλυτική περιγραφή LNG
 Είδος/Μήκος: a2
 Ο κωδικός γλώσσας που αναφέρεται στο παράρτημα Α2 χρησιμοποιείται για τον καθορισμό της γλώσσας (LNG) του αντίστοιχου πεδίου ελεύθερου κειμένου.
 Αριθμός είδους (θέση αριθ. 32)
 Είδος/Μήκος: n ..5
 Αναφέρεται ο αύξων αριθμός του εν λόγω είδους σε σχέση με το συνολικό αριθμό των ειδών που δηλώνονται στα χρησιμοποιούμενα έντυπα, όπως ορίζεται στο χαρακτηριστικό “Συνολικός αριθμός ειδών”.
 Το χαρακτηριστικό αυτό χρησιμοποιείται ακόμα και όταν έχει χρησιμοποιηθεί η τιμή “1” για το χαρακτηριστικό “Συνολικός


text:
αριθμός ειδών” της ομάδας δεδομένων “ΠΡΑΞΗ ΔΙΑΜΕΤΑΚΟΜΙΣΗΣ”. Στην περίπτωση αυτή, χρησιμοποιείται επίσης η τιμή “1” για το εν λόγω χαρακτηριστικό. Κάθε αριθμός είδους είναι ο μοναδικός σε ολόκληρη τη δήλωση.
 Κωδικός εμπορευμάτων (θέση αριθ. 33)
 Είδος/Μήκος: n ..8
 Το χαρακτηριστικό πρέπει να περιλαμβάνει τουλάχιστον 4 και έως 8 ψηφία.
 Η θέση αυτή πρέπει να συμπληρώνεται όταν:
 η δήλωση διαμετακόμισης καταρτίζεται από το ίδιο πρόσωπο ταυτόχρονα ή αμέσως μετά από διασάφηση που περιλαμβάνει,
 —
 έναν κωδικό εμπορεύματος,
 ή
 —
 η δήλωση διαμετακόμισης αφορά εμπορεύματα που αναφέρονται στον κατάλογο που δημοσιεύεται σύμφωνα με το άρθρο 1 παράγραφος 3 του προσαρτήματος Ι.
 Αναφέρεται ο κωδικός που αντιστοιχεί στα σχετικά εμπορεύματα.
 Στις δηλώσεις διαμετακόμισης Τ2 και Τ2F που καταρτίζονται σε χώρα ΕΖΕΣ η θέση αυτή συμπληρώνεται μόνον όταν στην προηγούμενη δήλωση διαμετακόμισης αναφέρεται ο κωδικός “εμπορεύματα”.
 Στην περίπτωση αυτή αναγράφεται ο κωδικός που αναφέρεται στην εν λόγω δήλωση.
 Στις λοιπές περιπτώσεις, η θέση αυτή συμπληρώνεται προαιρετικά.
 Μεικτή μάζα (θέση αριθ. 35)
 Είδος/Μήκος: n ..11,3
 Αναγράφεται, σε χιλιόγραμμα, η μεικτή μάζα των εμπορευμάτων που περιγράφονται στην αντίστοιχη θέση 31. Μεικτή μάζα είναι η σωρευμένη μάζα του εμπορεύματος και όλων των συσκευασιών του, εξαιρουμένων των εμπορευματοκιβωτίων και κάθε άλλου υλικού μεταφοράς.
 Το χαρακτηριστικό αυτό είναι προαιρετικό όταν εμπορεύματα διαφορετικών ειδών που καλύπτονται από την ίδια δήλωση συσκευάζονται μαζί με τέτοιο τρόπο ώστε να καθίσταται αδύνατο να καθορισθεί η μεικτή μάζα κάθε είδους εμπορεύματος.
 Καθαρή μάζα (θέση αριθ. 38)
 Είδος/Μήκος: n ..11,3
 Αναγράφεται, σε χιλιόγραμμα, η καθαρή μάζα των εμπορευμάτων που περιγράφονται στο αντίστοιχο χαρακτηριστικό. Καθαρή μάζα είναι η μάζα του εμπορεύματος αφού αφαιρεθεί κάθε συσκευασία.
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 ΣΥΝΑΛΛΑΣΣΟΜΕΝΟΣ αποστολέας (πρώην θέση αριθ. 2)
 Αριθμός: 1
 Η εν λόγω ομάδα δεδομένων δεν μπορεί να χρησιμοποιείται όταν έχει δηλωθεί μόνον ένας αποστολέας. Στην περίπτωση αυτή, χρησιμοποιείται η ομάδα δεδομένων “ΣΥΝΑΛΛΑΣΣΟΜΕΝΟΣ αποστολέας” που περιλαμβάνεται σε επίπεδο “ΠΡΑΞΗ ΔΙΑΜΕΤΑΚΟΜΙΣΗΣ”.
 Όνομα (πρώην θέση αριθ. 2)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 Διεύθυνση (πρώην θέση αριθ. 2)
 Είδος/Μήκος: an ..35
 Το χαρακτηριστικό αυτό πρέπει να χρησιμοποιηθεί.
 Χώρα (πρώην θέση αριθ. 2)
 Είδος/Μήκος: a2
 Πρέπει να χρησιμοποιείται ο κωδικός χώρας που αναφέρεται στο παράρτημα Α2.
 Ταχυδρομικός κώδικας (πρώην θέση αριθ. 2)
 Είδος/Μήκος: an ..9
 Πρέπει να χρησιμοποιείται το χαρακτηριστικό αυτό.
 Πόλη (πρώην θέση αριθ. 2)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 NAD LNG
 Είδος/Μήκος: a2
 Για τον καθορισμό της γλώσσας του ονοματεπώνυμου και της διεύθυνσης (NAD LNG) χρησιμοποιείται ο κωδικός γλώσσας που αναφέρεται στο παράρτημα Α2.
 Αριθμός ταυτοποίησης (πρώην θέση αριθ. 2)
 Είδος/Μήκος: an ..17
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 ΣΥΝΑΛΛΑΣΣΟΜΕΝΟΣ παραλήπτης (πρώην θέση αριθ. 8)
 Αριθμός: 1
 Η εν λόγω ομάδα δεδομένων χρησιμοποιείται εφόσον έχουν δηλωθεί περισσότεροι του ενός παραλήπτες και εάν το χαρακτηριστικό “Χώρα προορισμού” της ομάδας “ΕΙΔΟΣ ΕΜΠΟΡΕΥΜΑΤΩΝ” περιλαμβάνει μια “χώρα” όπως ορίζεται στη σύμβαση περί του καθεστώτος κοινής διαμετακόμισης. Όταν έχει δηλωθεί μόνο ένας παραλήπτης, η ομάδα δεδομένων “ΣΥΝΑΛΛΑΣΣΟΜΕΝΟΣ παραλήπτης” της ομάδας “ΕΙΔΟΣ ΕΜΠΟΡΕΥΜΑΤΩΝ” δεν μπορεί να χρησιμοποιηθεί.
 Όνομα (πρώην θέση αριθ. 8)
 Είδος/Μήκος: an ..35
 Πρέπει να


text:
χρησιμοποιείται το χαρακτηριστικό αυτό.
 Διεύθυνση (πρώην θέση αριθ. 8)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 Χώρα (πρώην θέση αριθ. 8)
 Είδος/Μήκος: a2
 Πρέπει να χρησιμοποιείται ο κωδικός χώρας που αναφέρεται στο παράρτημα Α2.
 Ταχυδρομικός κώδικας (πρώην θέση αριθ. 8)
 Είδος/Μήκος: an ..9
 Πρέπει να χρησιμοποιείται το χαρακτηριστικό αυτό.
 Πόλη (πρώην θέση αριθ. 8)
 Είδος/Μήκος: an ..35
 Πρέπει να χρησιμοποιείται το χαρακτηριστικό αυτό.
 NAD LNG
 Είδος/Μήκος: a2
 Για τον καθορισμό της γλώσσας του ονοματεπώνυμου και της διεύθυνσης (NAD LNG) χρησιμοποιείται ο κωδικός γλώσσας που αναφέρεται στο παράρτημα Α2.
 Αριθμός ταυτοποίησης (πρώην θέση αριθ. 8)
 Είδος/Μήκος: an..17
 Η χρήση του χαρακτηριστικού αυτού είναι προαιρετική για τα συμβαλλόμενα μέρη.
 ΕΜΠΟΡΕΥΜΑΤΟΚΙΒΩΤΙΑ (θέση αριθ. 31)
 Αριθμός: 99
 Η εν λόγω ομάδα δεδομένων χρησιμοποιείται εφόσον το χαρακτηριστικό “Εμπορευματοκιβώτια” της ομάδας δεδομένων “ΠΡΑΞΗ ΔΙΑΜΕΤΑΚΟΜΙΣΗΣ” περιλαμβάνει τον κωδικό “1”.
 Αριθμοί των εμπορευματοκιβωτίων (θέση αριθ. 31)
 Είδος/Μήκος: an ..11
 Πρέπει να χρησιμοποιείται το χαρακτηριστικό αυτό.
 ΚΩΔΙΚΟΙ ΕΥΑΙΣΘΗΤΩΝ ΠΡΟΪΟΝΤΩΝ (θέση αριθ. 31)
 Αριθμός: 9
 Η εν λόγω ομάδα δεδομένων χρησιμοποιείται εφόσον η δήλωση διαμετακόμισης αφορά εμπορεύματα που απαριθμούνται στον κατάλογο του παραρτήματος Ι του προσαρτήματος Ι.
 Κωδικός ευαίσθητων προϊόντων (θέση αριθ. 31)
 Είδος/Μήκος: n ..2
 Ο κωδικός που αναφέρεται στο παράρτημα Α2 πρέπει να χρησιμοποιείται εφόσον ο κωδικός εμπορεύματος δεν επαρκεί για να προσδιορίσει επακριβώς ένα εμπόρευμα που περιλαμβάνεται στον κατάλογο του παραρτήματος Ι του προσαρτήματος Ι.
 Ευαίσθητη ποσότητα (θέση αριθ. 31)
 Είδος/Μήκος: n ..11,3
 Το χαρακτηριστικό αυτό χρησιμοποιείται εφόσον η δήλωση διαμετακόμισης αφορά εμπορεύματα που απαριθμούνται στον κατάλογο του παραρτήματος Ι του προσαρτήματος Ι.
 ΔΕΜΑΤΑ (θέση αριθ. 31)
 Αριθμός: 99
 Πρέπει να χρησιμοποιείται η εν λόγω ομάδα δεδομένων.
 Σήματα και αριθμοί των δεμάτων (θέση αριθ. 31)
 Είδος/Μήκος: an ..42
 Το χαρακτηριστικό αυτό χρησιμοποιείται όταν το χαρακτηριστικό “Είδος των δεμάτων” περιέχει κωδικούς που περιλαμβάνονται στο παράρτημα Α2 άλλους από εκείνους που χρησιμοποιούνται για εμπορεύματα “χύμα” (VQ, VG, VL, VY, VR ή VO) ή για “Μη συσκευασμένα εμπορεύματα” (NE, NF, NG). Η χρησιμοποίηση του χαρακτηριστικού είναι προαιρετική εφόσον το χαρακτηριστικό “Είδος των δεμάτων” περιλαμβάνει έναν από τους προαναφερθέντες κωδικούς.
 Σήματα και αριθμοί δεμάτων LNG
 Είδος/Μήκος: a2
 Για τον καθορισμό της γλώσσας (LNG) χρησιμοποιείται ο κωδικός γλώσσας που αναφέρεται στο παράρτημα Α2 εφόσον χρησιμοποιείται το αντίστοιχο πεδίο ελεύθερου κειμένου.
 Είδος των δεμάτων (θέση αριθ. 31)
 Είδος/Μήκος: a2
 Πρέπει να χρησιμοποιούνται οι κωδικοί συσκευασίας που αναφέρονται στο παράρτημα Α2.
 Αριθμός δεμάτων (θέση αριθ. 31)
 Είδος/Μήκος: n ..5
 Το χαρακτηριστικό αυτό χρησιμοποιείται όταν το χαρακτηριστικό “Είδος των δεμάτων” περιλαμβάνει άλλους κωδικούς που αναφέρονται στο παράρτημα Α2 διαφορετικούς από εκείνους που χρησιμοποιούνται για εμπορεύματα “χύμα” (VQ, VG, VL, VY, VR ή VO) ή για “Μη συσκευασμένα εμπορεύματα” (NE, NF, NG). Το χαρακτηριστικό αυτό δεν μπορεί να χρησιμοποιηθεί εφόσον το χαρακτηριστικό “Είδος των δεμάτων” περιλαμβάνει έναν από τους προαναφερθέντες κωδικούς.
 Αριθμός μονάδων (θέση αριθ. 31)
 Είδος/Μήκος: n ..5
 Το χαρακτηριστικό αυτό χρησιμοποιείται όταν το χαρακτηριστικό “Είδος των δεμάτων” περιλαμβάνει κωδικό που αναφέρεται στο παράρτημα Α2 και αφορά· “Μη συσκευασμένα εμπορεύματα” (NE). Σε αντίθετη περίπτωση το χαρακτηριστικό αυτό δεν μπορεί να χρησιμοποιηθεί.
 ΠΡΟΗΓΟΥΜΕΝΕΣ ΔΙΟΙΚΗΤΙΚΕΣ ΑΝΑΦΟΡΕΣ (θέση αριθ. 40)
 Αριθμός: 9
 Αναγράφονται τα στοιχεία αναφοράς